Summary: Helsingissä jaettiin torstaina ilmaiseksi männyn, kuusen ja koivun taimia. Miljoonan puun talkoiden taustalla halu torjua ilmastonmuutosta.

Helsingissä keskustassa alkoi tänään Miljoonan puun talkoot -kampanja.
 Aamulla Kiasman edessä jaettiin ilmaiseksi männyn, kuusen ja koivun taimia.
 Kiasman tontin viereen baanan ja Kiasman väliselle alueelle istutettiin hevoskastanja, jolla halutaan muistuttaa puiden monipuolisista merkityksistä rakennetussa ympäristössä.
 "Tuntuu, että kaikkialta vain kaadetaan puita"
 Tapahtuma kiinnosti muun muassa  Fanny Salosta , joka tuli paikalle  Linnea  tyttärensä kanssa.
 – Musta tuntuu, että kaikkialta vain kaadetaan puita. Niinpä ajattelin, että haluan istuttaa uuden puun, sanoo Salonen.
 Salonen valitsi koivun, ja aikoo istuttaa sen omalla pihalle.
 Helsingissä Kiasman edustalla jaettiin tänään ilmaiseksi taimia, ja annettiin ohjeita niiden istuttamiseen. Ronnie Holmberg / Yle
 Tapio Kesäheino  puolestaan valitsi kuusentaimen.
 – Minulla on sen verran metsää, että tiedän kuusen menestyvän parhaiten meillä.
 Kesäheino tietää jo tarkalleen paikan, johon aikoo kuusentaimen istuttaa.
 – Kuusen kanssa pitää olla tarkka sen suhteen, että mihin se on lähtenyt aikanaan kasvamaan. Taimen pitäisi olla samaan suuntaan aurinkoon nähden kuin se on ollut pienestä pitäen, Kesäheino sanoo.
 Kesäheinän mielestä puiden istuttamisen merkitys kasvaa koko ajan.
 – Siihen vaikuttavat kaikki nämä maailmanpoliittiset teot, joita päivittäin tapahtuu. Kyllä tänä päivänä meidän jokaisen ihmisen pitäisi tehdä tämä pieni teko, ja istuttaa puu, jotta saadaan metsää kasvatettua. Se on oikeastaan elinehto meille ihmisille, Kesäheino sanoo.
 Maailmanlaajuinen ilmiö
 Miljoonan puun talkoot tarjoavat jokaiselle käytännön mahdollisuuden hillitä ilmastonmuutosta.
 Tänään ilmaiseksi jaettuja taimia voi Helsingissä istuttaa muun muassa omaan lähimetsään tai pihaan, Uutelaan, Mustavuoreen, Kallahteen, Seurasaareen tai Keskuspuistoon.
 Nyt pääkaupunkiseudulla järjestetty tapahtuma on tarkoitus laajentaa valtakunnalliseksi ensi vuonna.
 Miljoonan puu talkoiden taustalla on taiteilija Nina Backmanin kokonaisuus Silence Project. Jokamiehenoikeuksista innostuksensa saanut Silence Project nostaa esiin hiljaisuuden, tilan ja luonnon merkitystä ja vaikutusta suomalaiseen kulttuuriin, arvoihin ja identiteettiin.
 Innostus puiden istuttamiseen on maailmanlaajuinen ilmiö. Tämän vuoden aikana puiden istuttamiseen liittyviä kampanjoita on aloitettu muun muassa Irlannissa, Walesissa ja Filippiineillä.

Ilmastotempaus pystytti ilmaisen taimipöydän keskelle Helsinkiä - kaupunkilaiset innostuivat: "kaikkialta vain kaadetaan, joten haluan istuttaa"


Summary: Hylkyvanhus lähtee etelää kohti rekkojen kyydissä. Konservoinnin arvellaan kestävän vielä vuosia.

Oulussa  elokuussa hotellin parkkialueen alta löytyneen  vanhan hylyn ajoitus on varmistunut 1600-luvun lopulle. Hylyn rakennuspuiden vuosilustoja tutkimalla nuorimmat puut on ajoitettu vuoteen 1684.
 Löytöpaikkansa mukaan Hahtiperän hylyksi nimetty alus on ollut aikanaan seitsemän metriä leveä ja sitä on käytetty tavaran kuljetuksessa.
 Alus on tyypiltään limilautainen lotja eli matalassa vedessä käyttökelpoinen kuljetusalus. Se on todennäköisesti veistetty Oulun Pikisaaressa olevalla veistämöllä.
 Hylkyä on säilytetty väliaikaisesti Oulussa. Torstaina se pakattiin rekkojen kyytiin ja kuljetetaan Vantaalle Museoviraston konservointitiloihin.
 Vantaalla aluksen jäänteet kuivataan laboratorio-oloissa. Osa aluksen rakenteista syväjäädytetään ja käsitellään tarvittaessa kemikaaleilla, jotta niiden rakenne saadaan säilymään.
 Vantaalla aluksen jatkokäsittelystä vastaavat Museoviraston konservaattorit.
 Puisen hylyn rakenteissa näkyy 1600-luvun käsityötaito. Aluksen osat oli liitetty toisiinsa puutapeilla. Risto Degerman / Yle
 Oulussa hylkyä ei ole päästy laajasti tutkimaan.
 – Ei ole juuri muuta ehditty täällä tehdä kuin kastella hylkyä, että se säilyisi mahdollisimman hyvänä, kertoo Museoviraston arkeologi  Matleena Riutankoski,  joka oli mukana, kun alus paljastui.
 – Yhdestä lohkopalasta käytiin myös profiilikuva piirtämässä, mutta muuten ei ole tutkimusta päästy vielä tekemään, Riutankoski jatkaa.
 Edessä vielä iso työ
 Hylyn jäänteiden pakkaamista valvoneen Oulun yliopiston arkeologian laitoksen konservaattori-tutkijateknikko  Jari Heinonen  pitää hylyn konservointia haasteellisena muun muassa sen koon takia, vaikka sitä käsitelläänkin osina.
 – Lisäksi siellä voi olla eriasteisesti vaurioitunutta puuta. Kaikki pitää pystyä käsittelemään niin, että lopulta jäänteet säilyvät ja pysyvät jatkossa myös stabiilina.
 Heinosen mukaan käytännössä puhutaan jopa vuosien mittaisesta konservointityöstä.
 – Riippuu tietysti myös siitä, miten prosessi saadaan käyntiin ja ensinhän näitä myös puhdistetaan ja dokumentoidaan, eli kyllä tässä pitkä aika vielä menee.
 Näytteille Ouluun
 Käsittelyn jälkeen laivahylystä irrotetut näyttelykappaleet tulevat näytteille Pohjois-Pohjanmaan museoon sekä löytöpaikan vieressä olevaan Radisson Blu -hotelliin.
 – Kyllä siinä vielä aikaa menee, mutta kyllä olemme jo katsoneet hylylle paikkaa valmiiksi, kertoo Oulun perinnetyönjohtaja  Pasi Kovalainen.
 Hylky on purettu kuljetusta varten osiin.  Risto Degerman / Yle
 Kovalaisen mukaan hylky antaa hyvät edellytykset Oulun merellisen historian kertomiseen. Lisäksi hylky tarjoaa ainutlaatuisen kurkistuksen 1600-lukuun – ajanjaksoon, josta on vain vähän kirjallisia lähteitä.
 – Myöhemmästä ajasta meillä on olemassa aika hyvin aineistoa, erilaisia kauppa- ja lastikirjoja, mutta kun tässä mennään 1600-luvulle, niin tällaisia lähteitä on paljon vähemmän tai ne puuttuvat kokonaan, Kovalainen sanoo.

Oulusta löytynyt hylky varmistui 1600-luvun kuljetusalukseksi – löytö on tärkeä, koska ajankohdasta on vain vähän tietoa


Summary: Viron poliisi epäilee, että kevytkannabisyritysten myymät tuotteet sisältävät väitettyä enemmän päihdyttäviä ainesosia.

Virossa kukoistanut  kevytkannabisala  on kokenut kolauksen.
 Elokuun lopussa Viron poliisi teki ratsian kaikkiin Tallinnan ja Pärnun kevytkannabistuotteita myyviin kivijalkaliikkeisiin ja takavarikoi niistä löytämänsä kevytkannabiksen kukinnot sekä kevytkannabishasiksen.
 Syy ratsiaan oli epäily, että kauppojen myymissä kukinnoissa ja hasiksessa on luvattua enemmän päihdyttävää thc-yhdistettä. Thc:n eli tetrahydrokannabinolin enimmäispitoisuus saa olla Virossa myytävissä kevytkannabistuotteissa korkeintaan 0,2 prosenttia.
 Laillisesti myytävä kevytkannabis ei siis päihdytä, vaan ainoastaan rentouttaa. Sen vaikuttava ainesosa on thc:n sijaan kannabidioli eli cbd.
 Poliisi vei takavarikoidut tuotteet tutkittaviksi. Tutkinta on kesken eikä poliisi osaa sanoa, milloin tulokset ovat valmiit.
 – Odotamme parhaillaan lopullista analyysiä Viron oikeuslääketieteen laitokselta, kertoo Pohjois-Viron prefektuurin huumausaineiden ja järjestäytyneen rikollisuuden yksikön päällikkö  Rait Pikaro .
 Hän ei kerro, mikä laukaisi epäilyksen kauppojen myymiä tuotteita kohtaan, mutta toteaa:
 – Ei olisi ensimmäinen kerta kun rikolliset yrittävät piilottaa laittoman toiminnan laillisen toiminnan taakse.
 Osa yrittäjistä veti tuotteet pois myynnistä
 Koska kevytkannabiksen myynti on Virossa laillista, poliisi ei voi virallisesti kieltää kauppoja jatkamasta tuotteidensa kaupittelua.
 Ratsian jälkeen poliisi kuitenkin kehotti kauppoja lopettamaan kukintojen ja hasiksen myymisen tutkinnan ajaksi.
 Osa kaupoista noudattaa poliisin kehotusta, osa ei.
 – Me emme myy kukintoja ja hasista ennen kuin poliisitutkinta on ohi. Haluamme olla poliisin kanssa hyvissä väleissä, kertoo  Minna-Maria Amjärv  Sativa Storesta, jolla on Tallinnassa kaksi toimipistettä.
 Saman päätöksen on tehnyt muun muassa Cbweed-kauppa, jolla on toimipisteet Tallinnassa ja Pärnussa.
 Yksikään virolainen kevytkannabisliike ei ole sulkenut oviaan kokonaan, vaan ne jatkavat yhä muiden tuotteidensa kuten kevytkannabisteen, -suklaan, -öljyjen ja -siementen myyntiä.
 Osa kaupoista jatkaa poliisin toiveesta huolimatta myös kukintojen ja hasiksen myyntiä.
 – Tuotteemme ovat laillisia, joten myymme niitä edelleen tavalliseen tapaan, kerrotaan Tallilnnan vanhassakaupungissa sijaitsevasta CBD Italy -kaupasta.
 Kauppa on kuitenkin pyytänyt asiakkaitaan olemaan käärimättä sätkiä tiloissaan, sillä työntekijät eivät pysty valvomaan, sekoittavatko asiakkaat tuotteiden sekaan kadulta ostettua, laitonta päihdekannabista.
 Viron poliisilla on selkeä mielipide kauppojen erilaisista linjanvedoista:
 – Ne kaupat, jotka ovat keskeyttäneet myyntinsä toistaiseksi, näyttävät silmissämme vastuullisilta, Rait Pikaro sanoo.
 Lait ja niiden tulkinta eivät ole vielä vakiintuneet
 Ensimmäinen kevytkannabistuotteita myyvä kivijalkaliike perustettiin Tallinnaan vasta tänä keväänä. Sen jälkeen kauppoja on ilmestynyt katukuvaan kiihtyvällä tahdilla.
 Tallinnassa toimii jo ainakin kahdeksan kevytkannabista myyvää kivijalkaliikettä, Pärnussa yksi.
 Kauppa on käynyt vilkkaana, ja myös suomalaisturistit ovat löytäneet tiensä Tallinnan kauppoihin.
 Toimialan on sanottu liikkuvan lain harmaalla alueella, sillä kevytkannabista koskevat lait ja niiden tulkinta eivät ole vielä vakiintuneet.
 Virallisesti kevytkannabistuotteita ei esimerkiksi saa myydä tupakan tavoin poltettaviksi, vaan niitä kaupitellaan "keräilytuotteina". Todellisuudessa polttaminen on silti yleisin tapa käyttää tuotteita.
 Yil 18-vuotias polttelija ei syyllisty rikokseen, sillä laki ei kiellä kevytkannabiksen polttamista.
 Virossa myytävät kevytkannabistuotteet tulevat pääosin Viron ulkopuolisista EU-maista sekä EU:n ulkopuolisesta Sveitsistä. Poliisi muistuttaa, että jokainen yrittäjä on itse vastuussa siitä, että hänen tuotteensa ovat Viron lakien mukaisia.
 Suomessa kevytkannabistuotteiden myynti on laitonta, ja Virosta Suomeen kevytkannabistuotteiden tuominen voidaan tulkita huumausainerikokseksi.
 Lue lisää:
 Kevytkannabis saapui Viroon – Suomalaisturistin ei kannata ostaa tuliaisiksi Virossa laillisia tuotteita
 Korjattu lyhenne thc klo 20.23

Poliisi ratsasi Viron kevytkannabiskaupat – "Ei olisi ensimmäinen kerta kun rikokset piilotetaan laillisen toiminnan taakse"


Summary: Koulun ja päiväkotien pihat ottavat askeleen keinoalustoilta kallioille. Koulun pihaan kuuluvat puut, pensaat, kivet ja kalliot.

Hauhon yhtenäiskoulun piha on niin hieno, että sitä tullaan ihailemaan kauempaakin. Koululaiset ovat itse päässeet vaikuttamaan pihan suunnitteluun ja rakentamiseen.
 Yhtenäiskoulun remontoidulle pihalle on rakennettu peliareena, keppihevosrata, kota, leluvarasto, pingispöytiä sekä perinteiset kiipeilytelineet. Pihalle on kuitenkin jätetty myös keskeneräisiä hiekkakasoja, autonrengaspinoja ja puupölkkyjä.
 – Koulun pihoja on liian kauan ajateltu huollon ja valvonnan ehdoilla. On haluttu, että valvoja näkee yhdellä silmäyksellä mahdollisimman kattavasti oppilaat, sanoo Hauhon yhtenäiskoulun rehtori  Pekka Paappanen .
 Hauhon yhtenäiskoulun rehtori Pekka Paappanen toivoo koulun olevan lapselle kokonaisvaltainen kasvuympäristö. Hannu Harhama / Yle
 Hänen mielestään Suomessa on edelleen turhan paljon kouluja, joiden parhaat alueet on varattu koulun henkilökunnan autoja varten.
 Tähän halutaan muutos. Kesän aikana tehtiin loppuun uudistus, jossa päiväkotien ja koulujen pihojen rakentamiseen annettiin uudet ohjeet. Niissä nähdään tontilla olevat puut ja pensaat mahdollisuuksina, joiden parissa voidaan olla vaikka oppitunnilla.
 Hauholta on haettu oppia muihin kouluihin. Yhtenäiskoulun pihaan tutustui syksyllä useita kymmeniä opettajia ja rehtoreita, tarkoituksena saada vinkkejä ja inspiraatiota pihan kehittämiseen omilla kouluillaan.
 Ylitarkastaja  Kristian Åbacka  Etelä-Suomen aluehallintovirastosta on silminnähden innoissaan.
 – Nyt kylvetään siemeniä luonnonmukaisemmalle ajattelulle. Koulun pihaa voi rakentaa kierrätysmateriaaleista, ennen kaikkea oppilaiden kanssa, hän kuvaa.
 Pihalla oltava mutaa, vettä ja piilopaikkoja
 Pihaa ei pitäisi ajatella koulurakennuksesta erillisenä saarekkeena, vaan samanlaisena oppimisen paikkana, jossa on rajattomasti oivaltamisen ja rakentamisen mahdollisuuksia. Jos rakenteilla on kokonaan uusi koulu, tontilla sijaitsevat puut, pensaat ja kivet ovat mahdollisuuksia uhkien sijaan.
 Hauhon yhtenäiskoululla on 250 oppilasta, ja pihalta pitää löytyä tekemistä kuusivuotiaista neljätoistavuotiaisiin.
 Rehtori Pekka Paappanen sanoo, että koulun pihan pitää olla tarpeeksi turvallinen.
 – Mutta ei mahdollisimman turvallinen. Jos kaikki sotkemisen ja kastumisen mahdollisuudet siivotaan pois, se on lapsen kannalta aika tylsää ajattelua, hän pohtii.
 Paappanen muistuttaa, että eri ikäkausiin kuuluvat erilaiset leikit. On tärkeää, että lapsi saa sotkea, mennä piiloon tai olla rauhassa oman ikäkautensa mukaisesti. Yläkoululaisille on tärkeää saada pieniä ja rauhallisia vetäytymispaikkoja, minne voi vetäytyä puhumaan kaikessa rauhassa.
 Tapoja energian purkamiseen
 Koulun pihassa onkin kyse nimenomaan energian purkamisesta. Pihalla on oltava tekemistä niin paljon, että keskittyminen tunnilla onnistuu. Jos pihaa rakennetaan yhdessä, ilkivaltaa ei käytännössä juuri esiinny, kertoo Pekka Paappanen. Harva nuori haluaa heti rikkoa juuri rakentamaansa.
 Aiemmin tänä vuonna Hauhon yhtenäiskoululla rakennettiin yhteisvoimin hiekkalaatikko esikoululaisille.
 Rehtori tilasi hiekkaa, mutta pyysi jättämään kuorman hiukan kauemmaksi. Hänellä oli idea: hän pyysi 1.–2.-luokkalaisilta apua kasan siirtämisessä. Ilman oppilaiden panosta pienten hiekkalaatikko jäisi tyhjäksi.
 Koulunpiha prosessissa. Hauholla koulun pihalta löytyy erilaisia materiaalipinoja, joiden lopullinen käyttötarkoitus on vielä avoin. Heidi Kononen / Yle
 – Oli se hienoa katsoa, millä innolla hiekkaa kärrättiin hiekkalaatikkoon. He pystyivät auttamaan, eskarit saivat tervetuliaistoivotuksen ja samalla purettiin vähän energiaa, Paappanen naurahtaa.
 Koulun pihat omistaa yleensä kunta tai kaupunki, joten pihamuutoksiin täytyy olla omistajan lupa. Leikki- ja liikkumisvälineiden rakentamista määrittävät alan standardit, muistuttaa ylitarkastaja Kristian Åbacka.
 Ei vain oppilaiden temmellyskenttä
 Miten pihaa sitten rakennetaan yhdessä? Pyytämällä talkooapua ja pitämällä silmät ja korvat auki, kun kunta tekee jossain remonttia. Pajumajan rakentamiseen tarvittavia oksia voi kysyä esimerkiksi tekniseltä toimelta, jos talkooapu ei onnistu.
 Hauhon yhtenäiskoulun takana on metsää ja pieni suo. Koulun taakse on rakennettu opetuslampi ja tekeillä on myös kasvimaa. Pihan reunaan on tuotu muutamia pölkkyjä, joihin oppilaat ovat tehneet hyönteishotelleja.
 Kolot olisi helppo ollut tehdä valmiiksi akkuporakoneella, mutta osallistavan ajattelun mukaisesti oppilaat poraavat reiät pölkkyihin käsipelillä itse.
 Suomessa on satoja kouluja, joista moni on kerrostalojen ja kadun välissä. Ovatko lammet ja kasvimaat vain pienten maaseutukoulujen ulottuvilla?
 Lahtelainen liikunnanopettaja  Juha Himanen  näkee mahdollisuuksia kaikille. Hänen mukaansa kyse on asenteesta ja hoksaamisesta.
 – Suuremmissa kouluissa lupaketju voi olla pidempi, eli on enemmän ihmisiä, joilta pitää kysyä lupa. Monet täälläkin nähdyt asiat onnistuisi myös meidän kouluilla, hän sanoo.

Hauholaisen koulun pihasta muut ottavat nyt mallia – "Jos sotkemisen mahdollisuudet siivotaan pois, on se tylsää lapsille"


Summary: Onnettomuus sattui puoli kuuden aikaan illalla.

Tavarajuna ja taksi törmäsivät torstaina Äänekosken Parantalassa tasoristeyksessä, kerrotaan Keski-Suomen pelastuslaitokselta. Pelastuslaitos sai hälytyksen tapahtuneesta kello puoli kuuden aikaan illalla.
 Päivystävän palomestarin mukaan taksinkuljettaja loukkaantui onnettomuudessa. Kuljettaja vietiin sairaalaan jatkotutkimuksia varten. Muita loukkaantuneita ei onnettomuudessa tullut.
 Juna oli pysähdyksissä noin 40 minuuttia, minkä jälkeen se jatkoi matkaa. Poliisi tutkii onnettomuutta.

Tavarajuna ja taksi törmäsivät Äänekoskella


Summary: Valtaosa alasynnytyksen kautta saaduista bakteereista on peräisin äidin suolistosta, ei synnytyskanavasta.

Keisarileikkauksella syntyneiden vauvojen suoliston bakteerikanta on erilainen kuin alateitse syntyneillä, kertoo  tuore tutkimus .
 Tutkimuksen mukaan vastasyntyneet saavat valtaosan suolistobakteereista äidiltään. Keisarileikkauksella syntyneiden suolistobakteerit ovat tutkimuksen mukaan peräisin pääosin sairaalaympäristöstä.
 Syntymä  virittää ihmisen immuunipuolustuksen toimintaan , tutkijat kertovat The Scientist -lehdelle.
 – Ensimmäiset viikot ovat kriittisen tärkeitä immuunijärjestelmän muodostumiselle, mutta tiedämme siitä todella vähän, sanoo tutkimuksesta vastannut professori  Peter Brocklehurst  Birminghamin yliopistolta  tutkimustiedotteessa .
 Syntymän jälkeen erot vauvojen suolistobakteereissa tasaantuvat.
 – Tutkimuksemme osoittaa, että vauvat altistuvat uusille bakteereille ruokinnan ja ympäristönsä kautta. Kun lapset on vieroitettu rintaruokinnasta, mikrobiomien erot ovat pääosin tasoittuneet. Me emme vielä tiedä, onko löydöksillämme syntymän jälkeisistä eroista merkitystä terveydelle, sanoo yksi tutkimuksen tekijöistä, tohtori  Nigel Field   UCL-yliopistolta.
 Elimistössä asuu mikrobiarmeija
 Ihmisen kehossa asustaa suuria määriä mikrobeja, kuten bakteereja ja viruksia. Pelkästään ihmisen suolistosta löytyy noin tuhat bakteerilajia.
 Nämä pieneliöt muodostavat eri puolilla elimistöä, esimerkiksi suolistossa, kokonaisuuksia, joita  kutsutaan mikrobiomiksi .
 Jos ihminen ei altistu oikeanlaisille mikrobeille varhaislapsuuden aikana, sen uskotaan vaikuttavan autoimmuunisairauksiin, kuten astmaan, allergioihin ja diabetekseen, tutkimus toteaa.
 Sillä voi olla kytköksiä myös Parkinsonin tautiin,  syöpälääkkeiden tehoon ja jopa masennukseen , kirjoittaa Britannian yleisradioyhtiö BBC.
 Bakteerit peräisin äidin suolistosta
 Alateitse syntyneiden mikrobiomi ei tutkimuksen mukaan ole peräisin äidin synnytyskanavasta vaan äidin suolistosta. Tutkijat löysivät vauvoilta kerätyistä näytteistä vain vähän synnytyskanavasta peräisin olevia bakteereja. Tulos oli sama molemmilla synnytystavoilla.
 Alateitse syntyneet vauvat perivät suuren osan suolistobakteereistaan äidiltä synnytyksessä, kertoo tutkimus. AOP
 Tutkijoiden mukaan alateitse syntyneet vauvat ovat synnytyksen aikana tekemisissä äidin suolistobakteerien kanssa ja vauvat perivät niitä tätä kautta. Keisarileikkauksella syntyneiden vauvojen osalta tilanne oli toinen, ja suolistosta peräisin olevia bakteereja löytyi vähemmän.
 Tutkijoiden näkemyksen mukaan myös äideille ennen keisarileikkausta annettu antibiootti välittyy istukan kautta lapselle ja se voi osin vaikuttaa tulokseen.
 Tutkija: keisarileikkausta ei tarvitse vältellä
 Usein keisarileikkauksella pelastetaan henkiä ja se voi olla oikea ratkaisu naiselle ja hänen vauvalleen, muistuttaa  naisten terveysasioita edistävän järjestön  varapuheenjohtaja ja synnytyslääkäri  Alison Wright  tutkimustiedotteessa.
 Wright muistuttaa, että vielä ei täsmälleen tiedetä, mikä mikrobiomin rooli tarkalleen on vastasyntyneelle. Tällä hetkellä ei myöskään pystytä varmasti sanomaan, mitkä seikat vaikuttavat mikrobiomin muodostumiseen.
 – Usein naiset tarvitsevat keisarileikkausta tai jotkut naiset valitsevan sen. Vaikka kyseessä on merkittävä tutkimus, tällä hetkellä naisten ei tule välttää keisarinleikkausta, Wright sanoo The Scientist -lehdelle.
 Tutkijat korostavat, että vauvan suolistobakteerien rooli on vielä epäselvä ja että tällä hetkellä ei vielä tiedetä tarkalleen, onko näillä eroilla vaikutus terveyteen myöhemmin elämässä.
 Tutkimuksessa kerättiin 1 679 suolistobakteerinäytettä lähes 600 terveeltä sairaalassa syntyneeltä vauvalta ja 175 äidiltä eri puolilla Britanniaa. Osaa vauvoista tutkittiin uudelleen vielä vuoden ikäisenä. Tutkimus on julkaistu myös  arvostetussa The Nature -julkaisussa.
 Lue myös :
 Anni Kinnunen, 5, antoi tutkijoille hiustupsun ja pölynäytteen kotoa – laaja tutkimus selvittää kodin mikrobien vaikutusta allergioihin
 Kätilö muistuttaa pelkääjille: "Omaa kehoa voi synnytyksessä hallita vain rajallisesti"

Tutkimus: Keisarileikkauksella ja alateitse syntyneillä on erilainen suoliston bakteerikanta – ero hälvenee ensimmäisen ikävuoden aikana


Summary: Lehtitiedon mukaan verotietoja vaadittiin pian sen jälkeen, kun syyttäjä aloitti rikostutkinnan pornotähti Stormy Danielsille maksetuista vaitiolorahoista.

Yhdysvaltain presidentti  Donald Trump  vaatii kanteella, että tuomari estäisi Manhattanin yleistä syyttäjää vaatimasta hänen veroilmoituksiaan, kertovat uutistoimistot AP ja Reuters.
 Trumpin asianajaja  Jay Sekulow  perusteli AP:lle, että tarkoituksena on puuttua "huomattaviin perustuslaillisiin kysymyksiin, joista tässä tapauksessa on kysymys". Kanteen sisältöä ei julkistettu ainakaan heti.
 Kolmea päivää aikaisemmin  The New York Times uutisoi , että Manhattanin yleinen syyttäjä  Cyrus Vance  on vaatinut Trumpin tilitoimistoa toimittamaan todisteeksi presidentin veroilmoitukset kahdeksalta vuodelta.
 The New York Timesin mukaan syyttäjä Vance vaati verotietoja pian sen jälkeen, kun hän oli aloittanut rikostutkinnan selvittääkseen, miten Trump ja tämän perheyhtiö mahdollisesti liittyvät pornotähdelle maksettuihin vaitiolorahoihin.
 Trumpin entinen asianajaja  Michael Cohen  maksoi pornotähti  Stormy Danielsille  130 000 dollaria ennen vuoden 2016 presidentinvaaleja. Daniels on väittänyt, että hänellä oli suhde Trumpin kanssa. Trump on kiistänyt tämän.
 Yleinen syyttäjä Vance on puoluekannaltaan demokraatti, ja Trump-yhtiöiden asianajaja on syyttänyt häntä poliittisesti motivoidusta tutkinnasta.
 Muitakin oikeuskiistoja verotiedoista
 Trumpilla on meneillään myös muita oikeuskiistoja, joissa hän yrittää estää verotietojensa päätymisen julkisuuteen.
 Trump lapsineen nosti huhtikuussa kanteen, jolla he haluavat estää lainanantajaansa Deutsche Bankia luovuttamasta Yhdysvaltain kongressin komiteoille tiettyjä asiakirjoja. Deutsche Bankin mukaan asiakirjat sisältävät verotietoja.
 Heinäkuussa Trump nosti kanteen, jonka tarkoituksena on pysäyttää uuden New Yorkin osavaltiossa voimaan tulleen lain soveltaminen, jotta yksi komiteoista ei voisi saada käsiinsä tietoja hänen osavaltiolle maksamistaan veroista.

Trump yrittää estää verotietojensa päätymisen viranomaisille – nosti kanteen syyttäjän toiminnasta


Summary: Venäjä käytti veto-oikeuttaan 13. kerran Syyrian sisällissotaan liittyvissä asioissa, laskee uutistoimisto Reuters.

YK:n turvallisuusneuvosto ei kyennyt torstaina tekemään päätöstä luoteis-Syyriaan esitetystä tulitauosta.
 Belgian, Saksan ja Kuwaitin luonnostelema päätösehdotus kaatui äänestyksessä Venäjän ja Kiinan vastustukseen. Venäjä ilmoitti, ettei se hyväksy tulitaukoesitystä, koska siinä ei ollut poikkeusta, joka sallisi hyökkäykset YK:n mustalla listalla olevia aseellisia ryhmittymiä vastaan.
 Venäjä ja Kiina toivat äänestettäväksi myös oman vastaehdotuksensa, jossa oli tällainen poikkeus. Ainoastaan ne itse äänestivät sen puolesta.
 Venäjän YK-lähettiläs  Vasili Nebenzja  sanoi uutistoimisto Reutersin mukaan turvallisuusneuvostossa ennen äänestyksiä, että hän uskoo luoteis-Syyriaan linnoittautuneiden kansainvälisten terroristien pelastamisen olleen Belgian, Saksan ja Kuwaitin ehdotuksen todellisena tarkoituksena.
 Saksan YK-lähettiläs  Christoph Heusgen  kommentoi AFP:n mukaan, että ehdotuksen kannattajamaat ovat tiukasti terrorismia vastaan, mutta ne vaativat siviilien suojaamista kansainvälisen oikeuden sääntöjen mukaisesti.
 Venäjä tukee ilmaiskuilla Syyrian presidentin  Bashar al-Assadin  joukkoja, jotka aloittivat keväällä hyökkäyksen maan luoteisosassa Idlibissä. Idlib on viimeinen merkittävä alue Syyriassa, jota kapinalliset pitävät hallussaan. Tärkein vallanpitäjä alueella on terroristiverkosto Al-Qaidaan linkittyvä ryhmä Hayat Tahrir al-Sham.
 Idlibissä elävät siviilit ovat kärsineet hyökkäyksestä pahoin: arviolta 400 000 on joutunut jättämään kotinsa. Alueelle saatiin elokuun lopulla hauras aselepo.
 Syyrian sisällissota on kestänyt yli kahdeksan vuotta. Reutersin laskujen mukaan Venäjä käytti veto-oikeuttaan nyt 13. kerran Syyrian sotaan liittyvissä asioissa.

Venäjä ja Kiina estivät päätöksen Syyrian tulitauosta YK:n turvallisuusneuvostossa


Summary: Mukana kilpailutiimissä on 12 mekaanikkoa, mukana aviomies, tytär ja poika.

Anita Mäkelä  on voittanut kiihdytysautoilun Euroopan mestaruuksia vuodesta 1994 alkaen. Ensin kaksi mestaruutta Top Alcohol -sarjassa ja sitten neljä lajin kuninkuusluokassa Top Fuelissa. Uusin mestaruus sinetöityi puolitoista viikkoa sitten Englannin osakilpailussa.
 Mäkelä on ollut myös neljä vuotta nopein kilpa-ajaja Euroopassa. Hänen viime kesänä tehty oma ennätyksensä 510 kilometriä tunnissa ei kuitenkaan riittänyt Euroopan nopeimman titteliin, mestaruuteen kylläkin.
 – Kaksi viikkoa sitten yksi norjalainen nainen ajoi kilpailumatkan ajassa 3,80 sekunta ja minä 3,82, eli kaksi sadasosaa jäi puuttumaan. Ja toinen, sveitsiläinen nainen ajoi loppunopeudeksi 513 km/h ja minun parhaani oli 510 km/h. Eli nämä kaksi nuorta tyttöä petrasivat viimeisessä kilpailussa niin paljon. Mutta koska ne olivat vain yksittäisiä ajoja, tuli kauden Euroopan mestaruus meille.
 Tasa-arvoinen laji
 Kiihdytysajon Euroopan huipulla on tällä hetkellä useampikin naisajaja. Mäkelä näkeekin lajin hyvin tasa-arvoisena.
 – Juniori-dragstereista alkaen, kahdeksanvuotiaista, siellä tytöt ja pojat ajavat samassa sarjassa. Ihan sama, onko siinä Kati ja Jukka, mutta kun he laittavat kypärät päähän, he ovat tasa-arvoisia kilpa-ajajia. Se leimaa meidän lajiamme kokonaan. Ja jo 1970-luvulla  Shirley Muldowney  voitti Yhdysvaltojen NHRA:n Top Fuel mestaruuden. Eli esikuvia on, ja kiihdytysajo on erittäin tasa-arvoinen laji.
 Koko perhe mukana kisatiimissä
 Anita Mäkelän kilpailutiimiin kuuluu 12 mekaanikkoa, heistä yksi australialainen ja 11 suomalaista. Ja suomalaisista seitsemän asuu Mäkelän kotikunnassa Vilppulassa. Mukana seuraa myös oma perhe, aviomies, tytär ja poika.
 – Poika Heikki hoitaa kytkintä, tytär Hanna vastaa sylinterikansista ja samalla auttaa minua sosiaalisessa mediassa. Aviomieheni Tommi vastaa siitä, että auto on aina valmis silloin kun pitää olla.
 Kilpaura jatkuu niin pitkään kuin on hauskaa
 Nyt 58-vuotias Mäkelä on valmis jatkamaan menestyksekästä kilpauraa niin kauan kuin hyvältä tuntuu. Uusi kausi alkaa ensi vuoden toukokuussa.
 – Eihän me nyt voida lopettaa kun meillä on mestaruusauto. Jossei sitä olisi, niin enhän minä sittenkään voi lopettaa. Jatkan niin kauan kuin olen kilpailukykyinen ja pystyn ajamaan voitosta. Ja että tämä kilpaileminen on hauskaa.
 Katso Anita Mäkelän koko haastattelu Yle Areenassa:

Suomen nopeimmalla urheilijalla Anita Mäkelällä on jo kuusi Euroopan mestaruutta: "Kiihdytysajo on tasa-arvoinen laji"


Summary: Jopa 7 500 poliisia on varautunut estämään mahdolliset väkivallan purkaukset.

Poliisi on pidättänyt yli sata mielenosoittajaa keltaliivien uusissa protesteissa Pariisissa Ranskassa. Noin 7 500 poliisia on varautunut lauantaina tukahduttamaan presidentti  Emmanuel Macronia  vastustavan keltaliiviliikkeen ja sen radikaalin, anarkistisen "mustan blokin" mahdolliset väkivallan yritykset.
 Poliisin mukaan osa mielenosoittajista on kanniskellut vasaroita ja bensiinikanistereita. Pelkona on ollut, että mielenosoittajat yrittäisivät tunkeutua pääkaupungissa yhtä aikaa meneillään olevaan ilmastomarssiin.
 Macron tyynnytteli perjantaina, että ihmisten on hyvä ilmaista itseään, mutta kenenkään ei pitäisi häiritä ilmastoprotestia ja kulttuuritapahtumia, joiden on myös määrä tapahtua lauantaina.
 Poliisien määrä on nyt vastaava kuin keltaliivien mielenosoitusten pahimpien piikkien aikaan viime joulu- ja maaliskuussa.
 Poliisi on kieltänyt protestit Pariisin pääkadulla Champs-Elysees'llä ja muilla kaupungin ydinalueilla, joissa protestoijat ovat aiemmin ryöstäneet ja sytyttäneet tuleen luksusliikkeitä ja ravintoloita.
 Ilmastoprotestiin osallistunut mielenosoittaja kahinoi mellakkapoliisin kanssa Pariisissa. Zakaria Abdelkafi / AFP
 Macron: Liiviliike on ollut minulle hyväksi
 Keltaliivien mielenosoitukset alkoivat kymmenen kuukautta sitten. Ne kritisoivat presidentti Macronia siitä, ettei hänellä ole kosketuspintaa tavallisten ranskalaisten tarpeisiin.
 Talvella ja alkukeväästä protestit äityivät väkivaltaisiksi erityisesti Pariisissa, ja ne johtivat useisiin yhteenottoihin mielenosoittajien ja turvallisuusviranomaisten välillä. Tammikuussa mielenosoittajat jopa käyttivät trukkeja hyökätäkseen ranskalaiseen ministeriöön. Myös poliisia on syytetty liian kovista otteista mielenosoittajien taltuttamiseksi.
 Mielenosoitusten alussa niihin osallistui yli 280 000 ihmistä, mutta kesän myötä protestit ovat jääneet satunnaisiksi.
 Keltaliivien viikoittaiset mielenosoitukset saivat jo kerran presidentin hivuttamaan valtion kukkarosta 17 miljardin euron palkankorotukset ja veronkevennykset matalapalkkaisille, mutta ne ovat supistuneet kesän kuluessa.
 Macron sanoi torstaina julkaistussa Time-lehden haastattelussa, että liiviliike on ollut hänelle hyväksi, sillä se on saanut hänet kuuntelemaan ja kommunikoimaan paremmin.
 - Haasteeni on kuunnella ihmisiä paremmin kuin kuuntelin aivan alussa, presidentti sanoi haastattelussa.

Yli sata keltaliiviä pidätetty jälleen Pariisissa - liikkeellä myös ilmaston puolesta mieltä osoittavia


Summary: Neljä lammasta raadeltiin yöllä hengiltä Kouvolassa. On epäselvää, ovatko syylliset susia vai koirasusia. Poliisi on päättänyt, että  eläimet lopetetaan.

Maatalousyrittäjä  Pirjo Vanhala  heräsi karmivaan näkyyn lauantaiaamuna Kouvolan Sippolassa. Vanhalan mennessä ulos miehensä kanssa, hän huomasi susiaidan sisällä neljä tapettua lammasta.
 Syylliset seisovat kauempana pellolla.
 – Kaksi sutta lähestyi minua noin 60 metrin päähän ja katseli siinä useamman minuutin. Siinä ne seiskoskelivat jonkun aikaa ennen kuin pakenivat takaisin metsään, kertoo Vanhala.
 Vanhala oli herännyt jo yöllä laumanvartijakoiriensa valtaisaan haukuntaan ja noussut ylös katsomaan siihen syytä. Pimeässä hän ei kuitenkaan ollut nähnyt mitään poikkeavaa ja palasi takaisin nukkumaan.
 Sudet tappoivat neljä tilan viidestä lampaasta. Yksi lammas löytyi syötynä ja kolme raadeltuna. Susista toinen oli Vanhalan mukaan suurikokoinen, toinen pienempi.
 – Sudet olivat kaivaneet sähköistetyn petoeläinaidan alta kuopan, jonka kautta ne olivat päässeet lammasaitaukseen, kertoo Pirjo Vanhala.
 Tappaneet ennenkin
 Tilalla on myös nautoja, mutta ne olivat eri aitauksessa. Nautojen kunto on tarkastettu, ja ne selvisivät tilanteesta säikähdyksellä. Yksi lammas oli aluksi kadoksissa, mutta löytyi sitten läheisestä rakennuksesta.
 – Elinkeinon harjoittaminen käy aika toivottomaksi, kun pitäisi laiduntaa eläimiä mutta ei haluaisi susillekaan syöttää, toteaa järkyttynyt Vanhala.
 Kaakkois-Suomen riistanhoitoyhdistyksen mukaan sudet ovat pyörineet alueella jo pidempään. Muutamia viikkoja sitten ne tappoivat yhden lampaan Metsäkylässä, joka sijaitsee noin kymmenen kilometrin päässä Sippolasta.
 – Ne ovat kytänneet ja tarkkailleet lampaita pidempään. Susista on tehty havaintoja jo kesällä eri puolilla Kouvolaa. Ne pyörivät reviirillään ympyrää, kertoo petoyhdyshenkilö  Mika Majander .
 Majander uskoo, että kyseessä on kaksi koirasutta, koska ne tulevat niin lähelle asutusta. Hänen mielestään myös se, että eläimet ovat keksineet kaivaa kuopan sähköaidan alta, kertoo koiramaisista piirteistä.
 – Ne ovat viisaita. Joko ne ovat saaneet aidasta ensin pienen tällin tai haistaneet sähköaidan. Ainakin jotkut koirat haistavat sähkön.
 Lopetuspäätös on poikkeuksellinen
 Poliisi on käynyt Pirjo Vanhalan pihapiirissä arvioimassa tilannetta ja tavannut riistanhoitoyhdistyksen asiantuntijoita. Kaakkois-Suomen poliisilaitoksen rikoskomisario  Tuomas Pöyhösen  mukaan eläimet lopetetaan.
 Päätös oli selvä perusteellisen tutkinnan ja riistanhoitoyhdistyksen kanssa käydyn keskustelun jälkeen. Aamun kohtaaminen susien ja Vanhalan välillä oli ratkaiseva tekijä.
 – Karkoitus on hankalaa tehdä ilman välineistöä ja kunnon keinoja. Niitä ei ole, koska susien metsästäminen ei ole muutenkaan sallittua.
 Pöyhönen arvioi, että tapaus on melko poikkeuksellinen.
 – Tila on asianmukaisesti suojattu ja aidattu, pihalla olivat omat koirat vahtina ja muutenkin liikettä, mutta siitä huolimatta eläimet uskaltautuivat pihapiiriin, sanoo Pöyhönen.
 Kaakkois-Suomen riistanhoitoyhdistyksen mukaan susien lopettamispäätöksiä tehdään erittäin harvoin.
 – Virolahdella oli joitakin vuosia sitten vastaava tapaus, jossa susi liikkui ihmisten pihoilla. Silloin paljastui, että kyseessä oli koirasusi, sanoo petoyhdyshenkilö Mika Majander.
 Majanderin mielestä poliisin nyt tekemä päätös oli oikea.
 – Kun ne lopetetaan, tutkimuksissa saadaan selville ovatko ne koirasusia vai eivät.
 Susia vai ei?
 Tilanne on toistaiseksi hyvinkin epäselvä. Poliisi uskoo, että kyseessä on kaksi sutta.
 – Otimme yhteyttä Suomen Koirasusien ry:hyn ja tiedustelimme, olisiko alueella koirasusia karussa. Syyllisiä pidetään nyt susina, mutta tilanne varmistuu täysin vasta kun ne on saatu kiinni.
 Eläimistä ei Tuomas Pöyhösen mukaan ole tässä kohtaa ole vaaraa lähiympäristössä asuville.
 – Nämä sudet jolkuttelevat tällä hetkellä vatsat täynnä, mutta kannattaa metsässä silti kulkea silmät avoinna. Susille on tyypillistä raadella muitakin, vaikka vatsat ovat jo täynnä.

Pariskunta heräsi karmeaan näkyyn – pihalla oli 4 raadeltua lammasta, ja syylliset seisoivat vieressä: "Kaivoivat kuopan sähköaidan alta"


Summary: Keskustelun tähti on ruotsalainen ilmastoaktivisti Greta Thunberg.

YK:n päämajassa New Yorkissa järjestetään tänään  nuorten ilmastohuippukokous .
 Tilaisuuteen saapuu noin 500 nuorta poliittista aktiivia, yrittäjää ja muuta vaikuttajaa eri puolilta maailmaa.
 He yrittävät vaikuttaa maailman johtajiin, jotta todelliset toimet ilmastonmuutoksen pysäyttämiseksi aloitettaisiin välittömästi.
 Kokous alkaa paneelikeskustelulla kello 17 Suomen aikaa. Tapahtumaan osallistuu myös ruotsalainen ilmastoaktivisti  Greta Thunberg , joka on saanut aikaan maailmanlaajuisen nuorten ilmastoprotestin.
 Nettilähetys käynnistyy kello 16.45.
 Eilen perjantaina nuoret eri puolilla maailmaa osoittivat mieltä ilmaston suojelemiseksi.
 Suurin tapahtuma oli New Yorkissa, missä arviolta 250 000 nuorta marssi ilmaston puolesta. Tapahtuma huipentui Battery Parkissa, johon oli kokoontunut kymmeniä tuhansia nuoria kuuntelemaan Greta Thunbergin puhetta. Thunberg sai rock-tähden vastaanoton.
 Ilmastoaktivisti Greta Thunberg ilmoitti New Yorkissa
marssijoiden tekevän muutosta – osallistujia arviolta 250 000
 – Miksi meidän pitäisi opiskella tulevaisuutta varten, jos se otetaan meiltä pois, hän kysyi.
 – Me vaadimme turvallista tulevaisuutta. Onko se todella liikaa vaadittu, hän jatkoi.
 Maanantaina YK:ssa järjestetään maailman poliittisille johtajille tarkoitettu ilmastohuippukokous, jota isännöi järjestön pääsihteeri Antonio Gutierrez.
 Huippukokoukseen on ilmoittautunut noin 60 valtiojohtajaa. Yhdysvaltain presidentti  Donald Trump  ei sen sijaan aio osallistua, kertoo brittiläinen  Independent-lehti . Trump osallistuu samaan aikaan uskonnonvapautta käsittelevään kokoukseen.

Nuoret vaativat tulevaisuuden pelastamista YK:n huippukokouksessa – katso suorana kello 17 alkaen


Summary: Talouspolitiikan pohja murenee, jos työmarkkinajärjestöt eivät anna hallitukselle tehokasta vetoapua.

Suomen edellinen pääministeri  Juha Sipilä  (kesk.) johti maata yritysjohtajan ottein. Hän joutui huomaamaan, että se oli virhe. Sipilä ymmärsi asian liian myöhään.
 Nykyinen pääministeri  Antti Rinne  (sd.) on alkanut johtaa maata ay-johtajan tyyliin.
 Sekin lienee virhe. Rinteellä on kuitenkin vielä aikaa korjata otettaan maan peräsimestä.
 Sipilä ja Rinne toteuttavat hyvin erilaista politiikkaa. Yhdessä suhteessa heillä on kuitenkin yhteistä. Kumpikin pääministeri on tupannut sekaantumaan työmarkkina-asioihin.
 Tuo toimintatapa oli yksi syy Juha Sipilän hallituksen vaalitappioon. Työmarkkina-asiat saattavat osoittautua kompastuskiveksi myös pääministeri Antti Rinteelle.
 Palkansaajajärjestöt vastustivat Juha Sipilän hallituksen työvoimapolitiikkaa laajoilla mielenosoituksilla. Kimmo Hiltunen / Yle
 Hallituksen talouspolitiikka perustuu oletukseen työllisyysasteen noususta
 Antti Rinteen hallituksen talouspolitiikan pohja lepää sen tavoitteen varassa, että hallitus onnistuu kaudellaan nostamaan työllisyysasteen 72,5 prosentista 75 prosenttiin.
 Hallitus otti suuren riskin rakentaessaan ohjelmansa tämän oletuksen pohjalle.
 Tavoitteensa saavuttamiseksi hallitus on pyytänyt apua työmarkkinajärjestöiltä. Ne pohtivat eri työryhmissä keinoja työllisyyden kohentamiseen. Onnistumisen edellytykset näyttävät kuitenkin heikoilta.
 Yksi syy on se, ettei työnantajajärjestö EK halua auttaa Rinteen punavihreää hallitusta. EK:n mielestä hallituksen talouspoliittinen linja on väärä.
 EK suhtautuu urakkaan vastentahtoisesti myös siksi, että pääministeri Rinne otti työryhmiä pystyttäessään käyttöön työmarkkinoiden vanhan, keskitetyn toimintamallin.
 EK irrottautui keskusjärjestösopimuksista kaksi ja puoli vuotta sitten. Järjestö ei enää halua ratkoa juuri mitään työmarkkina-asioita niin sanotussa kolmikantapöydässä. Sen sijaan eri alojen liittojen tulee sopia asioista keskenään.
 Työmarkkinajohtajat kävivät Säätytalolla kertomassa näkemyksiään hallitusneuvottelijoille. Lauri Heikkinen / Valtioneuvoston kanslia
 Työmarkkinaosapuolten näkemykset työllistämiskeinoista eroavat kuin yö ja päivä
 Palkansaaja- ja työnantajajärjestöillä on tyystin erilaiset näkemykset siitä, mitä työllisyyden kohentamiseksi pitäisi tehdä.
 Palkansaajat kannattavat porkkanamallia, eli sitä, että erilaisia työvoimapalveluja ja tukitoimia lisättäisiin. Tämä on myös Rinteen hallituksen linja.
 Työnantajien mielestä keppimalli toisi tuloksia tehokkaammin. Se tarkoittaisi esimerkiksi työttömyysturvan porrastusta ja sosiaaliturvan leikkauksia.
 Työmarkkinaosapuolten pitäisi kyetä tulemaan toisiaan vastaan paljon, jotta tulosta syntyisi. Yleensä se työmarkkinoilla onnistuukin, kunhan paine sopimuksen tekemiseen kasvaa kylliksi.
 Nyt osapuoliin ei kohdistu minkäänlaista painetta, joka ajaisi ne sopimukseen. Nykyisin, kun palkkaneuvottelut käydään eri alojen liittojen välillä, myöskään maan hallituksella ei ole keinoja tukea ratkaisuja omilla toimillaan.
 Eniten työllisyyskehitykseen vaikuttaa palkkaneuvottelukierros
 Moni työmarkkina-asiantuntija sanoo, että hallitus ja työmarkkinaosapuolet näpertelevät pienten asioiden kanssa siihen nähden, mikä on hallituksen asettama kokonaistavoite.
 Palkkatuen panostaminen on esimerkki tästä. Hallitus korotti palkkatukimäärärahoja ensi vuodelle 24 miljoonalla eurolla. Korotuksen merkitys on olematon. Palkkatuki johtaa ani harvan työttömän pysyvään työllistymiseen.
 Työllisyyden kohentuminen riippuu paljolti siitä, kuinka kustannukset pysyvät työmarkkinoilla kurissa ja kehitys tasaisena. Alullaan oleva palkkaneuvottelukierros onkin keskeisin asia, joka vaikuttaa hallituksen työllisyystavoitteeseen.
 Työmarkkinaneuvottelujen sarja jatkuu kevääseen saakka. Pitkästä kierroksesta saattaa tulla riitainen.
 Todennäköisesti ensimmäinen sopimus syntyy Teknologiateollisuuden ja Teollisuusliiton välillä. Kierros loppuu julkisen sektorin liittojen neuvotteluihin. Niissä korotuspaineet ovat kovimmat muun muassa kikysopimukseen liittyneiden ratkaisujen vuoksi.
 On mahdollista, etteivät monet alat tyydy teollisuuden palkankorotusten tasoon. Neuvottelukierros saattaa edetä nousevin huudoin. Jos niin käy, hallituksen työllisyystavoitteen toteutuminen vaikeutuu oleellisesti.
 Palkkatuen avulla vain harva saa pysyvän työn. Tuettuja työllistyy pysyvästi vain yksityiselle sektorille. Henrietta Hassinen / Yle
 Huomattava osa työttömistä on nyt vaikeasti työllistettäviä ihmisiä
 Sipilän hallituskaudella syntyi pitkälle toistasataatuhatta työpaikkaa. Työttömyyskortistoista poistuneet ihmiset olivat varsin osaavaa työvoimaa.
 Nyt hallituksen pitäisi kyetä työllistämään myös paljon heikommassa työmarkkina-asemassa olevia ihmisiä: pitkäaikaistyöttömiä, osatyökykyisiä, vammaisia ja maahanmuuttajia.
 Yhdenkin kymmenyksen nousu työllisyysasteeseen on nyt kovan työn takana, vallankin kun talouden suhdanteet ovat heikentyneet.
 Hallitus on asettanut tavoitteeksi, että vuoden päästä pidettävään budjettiriiheen mennessä on löydettävä keinot 30 000 uuden työpaikan luomiseen. On kiinnostavaa nähdä, mitä hallitus tekee, jollei tavoitetta saavuteta pehmeillä tukitoimilla.
 Koko hallituskauden aikana pitäisi työllisten määrän kasvaa 60 000:lla. Jos hallitus jää kauas tavoitteesta, sen talouspolitiikan pohja romahtaa.
 Kysymys kuuluu: Muuttaisiko hallitus kurssiaan oleellisesti, jos niin käy?
 Hallitus panostaa nyt paljon vaikeasti työllistyvien tukitoimiin. Tiina Grönroos / YLE
 Tanskan työvoimapolitiikasta saatetaan hakea mallia Suomelle
 Tuollaisessa tilanteessa hallitukselle saattaisi tulla houkutus muuttaa työvoimapolitiikkaa  Tanskan mallin  suuntaan, koska Tanskassa työllisyysaste on korkea.
 Tanska käyttää kolme kertaa enemmän varoja pehmeisiin työvoimapalveluihin kuin Suomi. Niiden rinnalla siellä aktivoidaan työttömiä myös kovilla keinoilla.
 Vaikka Suomi hallitus lisää työvoimapalveluja, rahat eivät riitä vastaavaan panostukseen kuin Tanskassa.
 Olisiko pääministeri Rinne siksi valmis käyttämään myös keppiä työllisyyden kohentamiseksi?
 Voisiko hän suostua esimerkiksi ansiosidonnaisen työttömyyspäivärahan porrastamiseen, jota työnantajaleiri on ehdottanut?
 Moni Rinteen tunteva työmarkkinaekspertti uskoo, että kenties voisi. He sanovat, että Rinne on yllätyksellinen käänteissään. “Hän osaa tarvittaessa käyttää kaikkia keinoja halutessaan ratkaista ongelman“, toteaa yksi heistä.
 Rinne yrittänee kuitenkin kaikin keinoin löytää kepin sijaan muita luovia ratkaisuja, koska työttömien aktivoiminen sosiaaliturvan leikkauksilla hajottaisi todennäköisesti hallituksen.
 Valtion velan kasvattaminen ja verotuksen kiristäminen olisivat poliittisesti helpompia ratkaisuja kuin työttömien kurittaminen.
 Tanskassa aktiivisiin työvoimapalveluihin käytetään kolme kertaa enemmän varoja kuin Suomessa. Yle/Joni Kyheröinen
 Työmarkkinajärjestöillä on houkutus käyttää maan hallitusta työkalunaan
 Työnantajaleiristä on vihjattu, että Hakaniemi – eli SAK – määrää hallituksen tahdin.
 Epäilyjä ruokkii se, että maan hallituksen johdossa on entinen ammattiyhdistysjohtaja Antti Rinne. Samaten se, että pääministeripuolue SDP:n ministerien avustajakunnassa on paljon ay-liikkeessä työskennelleitä ihmisiä.
 Juha Sipilän kaudella palkansaajaleiri syytti maan hallitusta päinvastaisesta kytkystä.
 Se katsoi, että hallituksen talouspolitiikka oli vahvasti työnantajaleirin, Elinkeinoelämän keskusliiton, EK:n ja Suomen Yrittäjien, SY:n ohjauksessa.
 EK:lla on hyvin vahva yhteys kokoomukseen, SY:llä sekä keskustaan että kokoomukseen.
 Tällaisia kytkyjä on ollut maailman sivu, mutta viime vuosina työmarkkinapeli on muuttunut. Se on politisoitunut voimakkaasti.
 Nykyisin työmarkkinajärjestöt saattavat pyrkiä yhteistyössä tukipuolueittensa kanssa painostamaan vastapuoltaan maan hallituksen kautta.
 Sipilän hallituskaudella näin tapahtui esimerkiksi hallituksen niin sanotussa pakkolakihankkeessa sekä työntekijän irtisanomissuojan heikentämistä koskeneen aloitteen yhteydessä.
 Työmarkkinoilla tällaista toimintatapaa on kutsuttu “poliittisen ohituskaistan” käyttämiseksi. Se on horjuttanut osapuolten keskinäistä luottamusta ja vaikeuttanut sopimusneuvotteluja.
 Toisaalta työmarkkinajärjestöt pääsevät myös suoraan vaikuttamaan hallitusohjelmiin ja yksittäisiin lakialoitteisiin.
 Kehitys on myös leimannut hallituksia kansalaisten silmissä yksittäisten eturyhmien juoksupojiksi.
 Antti Rinteen on syytä huolehtia siitä, ettei hänen hallituksensa pelaa yksinomaan palkansaajajärjestöjen pussiin.
 Pääministeri Antti Rinne uskoo, että hallitus löytää ensi syksyyn mennessä keinot 30 000 työttömän työllistämiseen. Lehtikuva
 Antti Rinteen auktoriteetti on heikentynyt työmarkkinajohtajien silmissä
 Antti Rinne arvosteli viime hallituskaudella usein maan hallitusta työmarkkina-asioihin sekaantumisesta. Pääministeriksi päästyään hän on itse puuttunut työmarkkinakysymyksiin monta kertaa.
 Työmarkkinajohtajat ovat ärsyyntyneet tästä. Esimerkiksi siitä, että Rinne teki julkisesti ehdotuksen, kuinka kiista kikysopimukseen kirjatuista 24:stä ilmaisesta työtunnista pitäisi ratkaista.
 Tällaisista asioista pääministereillä on yleensä tapana keskustella työmarkkinajohtajien kanssa suljettujen ovien takana.
 Rinteen arvovalta on alkanut rapautua työmarkkinapiireissä. Hänen ehdotuksiaan on ammuttu alas silloinkin, kun niissä on ollut luovia oivalluksia.
 Jos pääministeri menettää auktoriteettinsa työmarkkinakentällä hallituskauden alussa, kuinka hän pystyy myöhemmin saamaan osapuolia hallituksensa tueksi, jos tiukka paikka tulee?
 Antti Rinteen onkin syytä varoa, ettei hänelle käy samalla lailla kuin Juha Sipilälle. Vaikka työmarkkinapolitiikka on Rinteen leipälaji, alan ongelmat saattavat muodostua kohtalokkaiksi hänen hallitukselleen.
 Lue myös:
 Rinne puolusti hallituksen työllisyystoimia – "Pistän pääni pantiksi"
 Analyysi: Hallituksessa kytee riita työllisyystoimista – Keskusta kiistelee SDP:n ja vasemmistoliiton kanssa eläkeputkesta
 Tässä työllisyysryhmien ensirohdot hallituksen budjettiriiheen: Kuntien työllisyyskokeilu tekee paluun, yritysten palkkatuki nousee 70 prosenttiin

Analyysi: Entinen ay-pomo, pääministeri Antti Rinne saattaa kompastua työmarkkinoiden ongelmiin aivan kuten edeltäjänsä Juha Sipilä


Summary: Migristä arvioidaan, että hakemusten väheneminen johtuu Euroopan maiden tiukemmasta sisärajavalvonnasta.

Suomeen tulee yhä vähemmän turvapaikanhakijoita.
 Maahanmuuttovirastosta (Migri) arvioidaan, että ensimmäisiä turvapaikkahakemuksia saatetaan jättää tänä vuonna vähemmän kuin koskaan aiemmin kuluvan vuosikymmenen aikana.
 Ensimmäisiä turvapaikkahakemuksia Suomeen on tehty tänä vuonna syyskuun puoleen väliin mennessä 1 750.
 Migrin turvapaikkayksikön johtaja  Antti Lehtinen  arvioi, että tällä tahdilla ensimmäisten turvapaikkahakemusten määrä on vuoden loppuun mennessä noin 2 200.
 – Liikkuminen Euroopan sisällä on vaikeutunut melkoisesti. On sisärajatarkastuksia, joka näkyvät Suomen hakijamäärissä. Lisäksi olemme täällä niin sanotusti perällä, jos Euroopan sisällä liikkuu ihmisiä, Lehtinen pohtii syitä hakemusten vähyyteen.
 Vuodesta 2016 alkaen turvapaikkahakemusten määrä on laskenut tasaisesti. Ensimmäisen turvapaikkahakemuksensa jätti viime vuonna 2 409 maahantulijaa.
 Ennen turvapaikkahakemusten huippuvuotta 2015 ensimmäisiä turvapaikkahakemuksia jätettiin Suomessa vuosittain 3 000–4 000.
 Ensimmäistä kertaa turvapaikkaa hakevien määrällä pystytään kuvaamaan sitä, minkälainen paine turvapaikanhakijoista Suomen rajoille todellisuudessa kohdistuu.
 Kreikan siirtolaistilanne tuskin heijastuu Suomeen
 Lehtisen mukaan on vaikea arvioida, onko Suomen omilla turvapaikkapoliittisilla linjauksilla ollut osaltaan vaikutusta hakijamäärien vähenemiseen.
 Hän arvioi kuitenkin, että Suomella ei ainakaan näytä tällä hetkellä olevan mitään erityisiä vetovoimatekijöitä, minkä takia maa olisi muita Euroopan maita houkuttelevampi paikka jättää turvapaikkahakemus.
 Kreikkaan Egeanmeren saarille saapuvien pakolaisten ja siirtolaisten määrä lähti  nopeaan kasvuun kesällä . Lehtinen pohtii, että tällä hetkellä näyttää siltä, että muuttoliike ei ole kohdistumassa Suomeen päin ainakaan lähiaikoina.
 Migrin tilastojen mukaan tänä vuonna uusia turvapaikanhakijoita on tullut eniten Turkista, Venäjältä ja Irakista. Kaikkiaan eri kansalaisuuksia on ollut noin 80.
 Vastaanottokeskuksia lopetetaan, lähes 9 000 henkeä yhä vastaanottojärjestelmän piirissä
 Suomen vastaanottojärjestelmässä on yhä kirjoilla noin 8 900 turvapaikanhakijaa, joista lähes 40 prosenttia asuu yhteismajoituksissa ja loput vastaanottokeskuksissa.
 Lehtinen kertoo, että vastaanottojärjestelmän piiriin kuuluvien turvapaikanhakijoiden määrä vähenee hitaasti, koska moni asukas on uusinut hakemuksensa valitusprosessien jälkeen.
 Hän kertoo, että uusintahakemuksia on nykyään lähes puolet kaikista turvapaikkahakemuksista. Uusintahakemusten käsittely on selvästi hitaampaa kuin kokonaan uusien turvapaikkahakemusten käsittely, koska tuoreempien hakemusten käsittelyä on nopeutettu lakimuutoksella.
 – Uudet, kesän 2018 jälkeen jätetyt hakemukset pystytään käsittelemään nopeammin kuin uusintahakemukset, koska uusia hakemuksia koskee laissa oleva vähintään kuuden kuukauden käsittelyaikavelvoite, Lehtinen sanoo.
 Suomessa on parhaillaan 38 aikuisille ja perheille tarkoitettua vastaanottokeskusta. Koska uusien turvapaikanhakijoiden määrä on pysynyt maltillisena, Migri on  päättänyt irtisanoa  vastaanottokeskusten sopimuksia ja vähentää niiden paikkamääriä.
 Yhteensä vastaanottokeskuksista vähennetään noin 800 paikkaa.
 Kauhavan vastaanottokeskus ja Valolinnan vastaanottokeskus Heinolassa lopetetaan vuoden 2020 alkuun mennessä. Karkun vastaanottokeskuksen toiminta Sastamalassa lopetetaan tämän vuoden lokakuuhun mennessä. Kristiinankaupungin, Vaasan, Porin vastaanottokeskusten paikkamääriä vähennetään 50:llä.

Turvapaikanhakijoita tulee Suomeen yhä vähemmän – hakemusten määrä voi jäädä tänä vuonna vuosikymmenen pienimmäksi


Summary: Trumpin mukaan sotilaallisesta iskusta pidättäytyminen osoittaa itsehillintää.

Yhdysvallat lähettää lisää joukkoja Persianlahdelle Saudi-Arabian öljyntuotantolaitoksiin tehtyjen iskujen takia. Asiasta kertoo Yhdysvaltojen puolustusministeri  Mark Esper .
 Esperin mukaan sekä Saudi-Arabia että Arabiemiraatit ovat pyytäneet vahvistusta liittolaiseltaan.
 Yhdysvallat syyttää Saudi-Arabiaan tehdyistä iskusta Irania. Iran on kiistänyt syyllisyytensä ja kieltäytynyt neuvottelemasta Yhdysvaltojen kanssa.
 Puolustusministeri sanoi, että Iranin kesäkuussa alas ampuma yhdysvaltalainen tiedustelulennokki ja iskut Saudi-Arabiaan "kuvaavat Iranin aggressioiden dramaattista kärjistymistä."
 – Jotta lisäkärjistymiset voidaan estää, Saudi-Arabia pyysi kansainvälistä tukea kuningaskunnan kriittisen infrastruktuurin suojelemiseen. Arabiemiraatit on myös pyytänyt tukea, Esper totesi.
 Hänen mukaansa lisäjoukot keskittyvät puolustukseen ja pääpaino on ilma- ja ohjustorjunnassa. Joukkojen tarkkaa määrää tai kalustoa ei kuitenkaan vielä ole päätetty.
 Yhdysvallat on lisäksi ilmoittanut lisäävänsä Iranin vastaisia pakotteita. Perjantaina presidentti  Donald Trump  antoi ymmärtää, että maa ei kuitenkaan suunnittele sotilaallista iskua Irania vastaan. Hän on jo aiemmin todennut haluavansa välttää suoraa yhteenottoa.
 Trump totesi, että sotilaallinen isku olisi nyt helpoin toimi.
 – Voisin tehdä sen tässä teidän edessänne. Ja se olisi siinä. Ja sitten teillä olisi kiva, suuri tarina kerrottavana, Trump sanoi toimittajille.
 – Mutta mielestäni vahvan henkilön lähestymistapa ja asia, joka osoittaa vahvuutta, olisi näyttää vähän itsehillintää.
 Lue lisää:
 Saudi-Arabia iski Jemeniin ensimmäistä kertaa öljyntuotantolaitoksiin tehtyjen iskujen jälkeen
 Saudi-Arabia esitti todisteita Iranin osallisuudesta öljyjalostamoiskuihin – Katso video
 Analyysi: Trump on puun ja kuoren eli Saudi-Arabian ja Iranin välissä – Ilmapiiri Washingtonissa ei nyt kuitenkaan ole sotaisa
 Analyysi: Isku suoraan Saudi-Arabian sydämeen – se ei pysähtynyt, mutta haavoittui pahasti

USA lähettää lisäjoukkoja Persianlahdelle Saudi-Arabian öljyntuotantolaitosten iskujen takia


Yhdysvaltojen presidentti  Donald Trump  on painostanut Ukrainan presidenttiä tutkimaan demokraattien presidenttiehdokkaaksi pyrkivän  Joe Bidenin  ja erityisesti tämän pojan toimia. Asiasta uutisoivat useat yhdysvaltalaisviestimet nimettömiin lähdetietoihin perustuen.
 Wall Street Journalin  mukaan Trump kehotti heinäkuisessa puhelinkeskustelussa presidentti  Volodymyr Zelenskyiä  toistuvasti tekemään yhteistyötä oman asianajajansa kanssa tutkinnan eteen.
 Trumpin asianajaja on muun muassa väittänyt, että Bidenin toimiessa varapresidenttinä tämä yritti suojautua tutkinnalta, joka koski hänen poikansa ja ukrainalaisen kaasuyhtiön kytköksiä.
 Uutistoimisto AP:n mukaan Joe Biden reagoi voimakkaasti uutisiin.
 – Jos raportit pitävät paikkansa, presidentti Trumpin valmiudelle käyttää valtaansa väärin ja nöyryyttää maatamme ei näy pohjaa.
 Biden vaati Trumpia julkistamaan heinäkuisen keskustelun sisällön "niin että amerikkalaiset voivat itse tehdä arvionsa".
 Biden ilmoitti viime keväänä asettuvansa ehdolle Yhdysvaltain presidentinvaaleissa 2020. Hän on ollut demokraattien kannatusmittauksissa johtoasemissa.
 Lue lisää:
 Gallupeja johtava Biden joutui demokraattien vaaliväittelyn silmätikuksi – presidenttiehdokkaaksi haluavilla yhteinen sävel Trumpista
 Biden, Warren ja Sanders kiistelivät terveydenhuollosta demokraattiehdokkaiden tv-väittelyssä – välillä ehdokkaat piikittelivät toisiaan ja Trumpia

USA:n media: Trump painosti Ukrainan presidenttiä tutkimaan Joe Bidenin ja tämän pojan toimia


Summary: 16-vuotias Thunberg puhui ilmastomarssiin osallistuneille puoliltaöin Suomen aikaa.

Kansainväliset organisaatiot ja sopimukset

Ruotsalainen ilmastomarssien alullepanija  Greta Thunberg  osallistui valtavien väkijoukkojen kanssa marssiin perjantaina New Yorkissa.
 – Juuri nyt me teemme muutosta. Jos kukaan muu ei toimi, me toimimme, hän sanoi tapahtuman osallistujille uutistoimisto Reutersin mukaan. – Me vaadimme turvallista tulevaisuutta. Onko se todella liikaa pyydetty?, Thunberg kysyi.
 Thunber kertoi Twitter-tilillään, että New Yorkissa ilmastomarssi keräsi arviolta yli 250 000 osallistujaa.
 - He sulkivat puiston, koska siellä oli niin paljon väkeä. Puhun pian Battery Parkissa, hän tviittasi.
 Miljoonat nuoret ihmiset ympäri maailman kerääntyivät kaupunkien kaduille perjantaina vaatimaan poliittisilta johtajilta tärkeitä toimia ilmastonmuutoksen pysäyttämiseksi. Kuvat jäätiköiden sulamisesta ja sademetsien palamisesta saivat opiskelijat ja työssäkäyvät kaduille tavoitteena näköpiirissä uhkaavan ympäristökatastrofin torjuminen.
 Ilmastoprotesti alkoi Tyynenmeren saarilta, joita uhkaa meriveden nousu, ja jatkui Australian, Japanin, Kaakkois-Aasian kautta Eurooppaan, Afrikkaan, Lähi-Itään ja Amerikkaan. Marssi huipentui New Yorkissa Yhdysvalloissa.
 – Hän on kuin sukupolvemme ikoni, marssille osallistunut 17-vuotias  Fiamma Cochrane  sanoi Thunbergista, korostaen nuorten keskeistä roolia vaatimuksissa vähentää fossiilisten polttoaineiden kulutusta.
 Suomessa marssitaan ilmaston puolesta ensi perjantaina. Lauantaina New Yorkissa järjestetään YK:n nuorten ilmastokokous. Varsinainen YK:n ilmastokokous järjestetään New Yorkissa maanantaina.
 Lue lisää:
 Valtavat ihmisjoukot marssivat ilmaston puolesta New Yorkissa, mukana Greta Thunberg
 Greta Thunberg sai Amnestyn palkinnon – viikonloppuna YK:n huippukokous
 Ilmastoaktivisti Greta Thunberg kongressin kuultavana Washingtonissa

Ilmastoaktivisti Greta Thunberg ilmoitti New Yorkissa
marssijoiden tekevän muutosta – osallistujia arviolta 250 000


Summary: Isku tapahtui perjantaina lähellä Karbalan kaupunkia Bagdadista etelään, Irakin turvallisuusviranomaiset kertoivat.

Ainakin 12 ihmistä kuoli ja useita haavoittui pommi-iskussa lähellä Irakin shiiamuslimien pyhää Karbalan kaupunkia, kertoo uutistoimisto Reuters. AFP uutisoi uhrien olevan siviilejä, joukossa myös naisia ja lapsia.
 Paikallisen poliisin mukaan bussiin oli piilotettu pommi, joka räjähti kaupungin pohjoisella sisääntulolla ja sytytti ajoneuvon palamaan.
 Haavoittuneet kuljetettiin sairaalaan hoitoon. Kukaan ei ilmoittautunut välittömästi iskun tekijäksi.
 Pommi-iskut ovat olleet eteläisessä Irakissa viimeaikoina harvinaisia. Syyskuun 10. päivä yli 30 pyhiinvaeltajaa kuoli ja kymmeniä loukkaantui väkirynnäkössä Karbalassa, kun sadattuhannet ihmiset tungeksivat kaupunkiin juhlimaan shiiojen pyhää päivää Ashuraa.
 Väkivaltaiset islamistiryhmät ovat sen sijaan jatkaneet hyökkäyksiä pääasiassa turvallisuusviranomaisia vastaan Irakin pohjoisosissa.

Bussi-iskussa kuoli ainakin 12 Irakissa


Summary: Lastensuojeluun erikoistunut työelämäprofessori sanoo järjestelmän monin osin pettäneen.

Yhä useampi lapsi ja nuori on perheessään ja elämässään niin pahassa pulassa, että lastensuojeluviranomaiset joutuvat turvautumaan lapsen kiireelliseen sijoitukseen.
 Kiireellisesti sijoitettavan lapsen tilanne on pahimmillaan kuolemanvakava, sanoo Turun yliopiston lastensuojeluun erikoistunut työelämäprofessori  Oona Ylönen .
 – Kiireellisten sijoitusten lukumäärän kasvu on murheellinen asia. Se kertoo siitä, että palvelujärjestelmä on pettänyt. Kun puhutaan kiireellisestä sijoituksesta, lapsi on aina välittömässä vaarassa.
 Työelämäprofessori Oona Ylönen on virkavapaalla Turun Ensi- ja turvakodin johtajan pestistä.
 Kaikupohjaa äänelle antavat myös lukuisat työt lastensuojelun kentällä "saappaat savessa". Hän on työskennellyt lastensuojelun kivijalassa eli kunnissa, lastensuojelujärjestöissä sekä lastensuojelun valvovana viranomaisena aluehallintovirastossa.
 Lastensuojelun tarve kasvanut Kiireellisten sijoitusten määrä kasvoi seitsemän prosenttia Lastensuojeluilmoitus tehtiin 78 875 lapsesta Lastensuojeluilmoitusten määrä kasvoi viisi prosenttia edellisestä vuodesta Vuonna 2018 sijoitettiin kiireellisesti 4 390 lasta, mikä on 6,9 prosenttia enemmän kuin vuonna 2017 Lähde: Terveyden ja hyvinvoinnin laitos THL:n tilasto vuodelta 2018
 Oona Ylönen on huolestunut myös siitä, että kiireellisesti sijoitettujen nuorten määrä on kasvanut. Lastensuojeluilmoitukset kohdistuivat usein 13 vuotta täyttäneisiin lapsiin.
 Myös esimerkiksi  Lounais-Suomen aluehallintovirastosta  kerrotaan, että sellaiset teini-ikäisten kiireelliset sijoitukset, jotka johtuvat lapsen kehitystä vaarantavasta käyttäytymisestä, ovat lisääntyneet.
 Lastensuojeluun erikoistunut työelämäpfessori Oona Ylönen sanoo, että kiireellisten sijoitusten pitäisi olla  ääritoimenpiteitä, ei lastensuojelun arkipäivää.  Merja Niilola / Yle
 Puutetta muun muassa ravinnosta - jopa henki voi olla vaarassa
 Suomessa kodin ulkopuolelle sijoitettuja lapsia on sosiaali- ja terveysministeriön mukaan pikkukaupungillisen verran eli 18 500.
 Tilanteet, joissa huostaanottoon tai kiireelliseen sijoitukseen päädytään eivät milloinkaan synny tyhjästä.
 – Harvoin lapsi yhtäkkiä elämässään vain tupsahtaa vakavaan vaaratilanteeseen. Asiat ovat kehittyneet monen tekijän yhteisvaikutuksesta. Jonkun aikuisen olisi pitänyt herätä ja puuttua asioihin jo aiemmin.
 Esimerkiksi niin sanotun HuosTa-tutkimuksen mukaan 70 prosenttia lapsista ei ole saanut tarvitsemaansa palvelua ennen sijoitusta.
 – Vakavimmillaan tilanne voi olla lapsen henkeä tai terveyttä uhkaava. Voi olla myös puutetta aivan perustarpeista: asumisoloista, ravinnosta, lapsen hygieniaan ja terveydenhoitoon liittyvistä asioista.
 4 390 lasta sijoitettiin kiireellisesti vuonna 2018. Oona Ylösen mielestä se on merkki siitä, ettei lasten tilanteeseen ole puututtu ajoissa. Kuvituskuva. Sannimari Lehtilä / Yle
 Palvelujärjestelmä pettänyt
 Lastensuojelun murheellisista numeroista on luettavissa tarinaa myös vuosia jatkuneesta eriarvoistumisesta.
 Lähes kaikkien kodin ulkopuolelle sijoitettujen vanhemmat ovat tutkimusten mukaan eläneet toimeentulotuen varassa. Perheissä on usein mielenterveysongelmia,  köyhyyttä  ja vaikkapa päihdeongelmia.
 Työelämäprofessori sanoo, että lähtökohta tulee aina olla lapsen oikeus erityissuojeluun.
 Jokaisella on velvollisuus ilmoittaa huolta herättävästä lapsesta tai nuoresta. - Lasten suojeleminen on jokaisen tehtävä, sanoo laaja-alaisesti lastensuojelualalla työskennellyt Oona Ylönen. Kuvituskuva. Sannimari Lehtilä / Yle
 – Näitä lapsia on kohdattu aina äitysneuvolasta ja päiväkodista kouluun. Se, että meillä joudutaan nopeaan toimenpiteeseen välittömän vaaran takia, kertoo siitä, että meillä ei homma toimi, Oona Ylönen sanoo.
  Päättäjän ja taviksen vastuu
 Lastensuojelu on kallista. Monet kunnat ovat esimerkiksi alibudjetoineet sosiaalimenojaan. Ylönen penää päättäjien vastuuta.
 – Lastensuojelu on ollut vaikeassa tilanteessa pitkään. Tiedämme hyvin, missä mättää. Tilanne ei kohene pelkkiä selvityksiä tekemällä. Itse olisin kuntapäättäjänä todella kiinnostunut, missä mennään.
 Valtakunnallisella tasolla jonkinlaista helpotusta sosiaalityöntekijöiden ahdinkoon tuo hallitusohjelman mukainen muutos. Lapsesta vastuussa olevaa sosiaalityöntekijää kohden saa muutaman vuoden kuluttua olla sadan lapsen sijaan 30 lasta.
 Sosiaali- ja terveysministeriön tietojen mukaan hanke maksaa yhdeksän miljoonaa euroa ja tuo kentälle 145 sosiaalityöntekijää lisää.
 Lisäksi Oona Ylönen penää vielä meidän jokaisen tavallisen ihmisen vastuuta lapsista. Jokaisella on velvollisuus ilmoittaa huolta herättävästä lapsesta tai nuoresta.
 Jos esimerkiksi epäilee lasta lyötävän, voi  ilmoittaa  asiasta poliisille tai lastensuojeluviranomaisille.
 – Esimerkiksi sinä Hesburgerin myyjä tai bussikuski, joka otat lapsia aamuruuhkassa linja-autoon: Muista, että ystävällinen ja kannustava sana jollekin lapselle voi olla ainoa rohkaisu, minkä hän sillä viikolla saa.
 Voit keskustella aiheesta  Yle Tunnuksella . Kommentointi sulkeutuu kello 18.00.
 Lue lisää:
 Joka seitsemäs suomalaislapsi elää köyhyydessä – Yksinhuoltajan mukaan 10 euron lapsilisäkorotus ei riitä parantamaan köyhien perheiden arkea

Suomessa elää yhä enemmän lapsia, jotka on saatava pian turvaan kotoaan – kiireellinen sijoitus kertoo lapsen olevan välittömässä vaarassa


Summary: Kuopiolaispariskuntaa syytetään väärennösten myymisestä kovaan hintaan muun muassa Uudessa-Valamossa.

Uuden-Valamon luostari Heinävedellä sanoutuu irti viime vuonna esille tulleista taidehuijauksista. Pohjois-Savon käräjäoikeudessa alkaa lokakuussa oikeudenkäynti, jossa kuopiolaista pariskuntaa syytetään väärennösten kauppaamisesta kovaan hintaan.
 Kauppaa on tehty muun muassa Valamossa järjestetyssä Via Finlandia -taidenäyttelyssä. Syytettyjen epäillään myyneen esimerkiksi aidoiksi väitettyjä Picasson teoksia, jotka ovat paljastuneet mustesuihkutulosteiksi.
 – Luostarissa on vuosien varrella järjestetty monia hienoja ikoni- ja taidenäyttelyitä. On ikävää, että niiden menestys on herättänyt kiinnostusta myös epärehellisissä toimijoissa. Hyvässä uskossa toiminut luostari ei osannut epäillä vilppiä ja joutuu nyt kärsimään siitä yhdessä muiden huijattujen rinnalla, arkkimandriitta Sergei kertoo luostarin tiedotteessa.
 Luostarin johtaja korostaa, että luostari tai Suomen ortodoksinen kirkko eivät ole syytettynä eivätkä he tienneet väärennöksistä.
 Maineeseensa tahroja saanut luostari aikoo jatkossa selvittää tarkemmin yhteistyötahojensa taustat.
 Lue myös:
 "Picasson koevedokset olivat mustesuihkutulosteita" – kuopiolaispariskuntaa epäillään laajasta väärennetyn taiteen myynnistä
 Syyte: Pariskunta kaupitteli taideväärennöksiä Valamon luostarissa – syyttäjä vaatii vankeutta

Valamon luostarin taidenäyttelyn jupakka pian käräjillä – väärennökset tulivat munkeille yllätyksenä


Summary: Neljä työluvatonta ukrainalaismiestä poistettiin raumalaiselta rakennustyömaalta keskiviikkona.

Rakennusten tai niiden osien rakentaminen

Raumalaiselta rakennustyömaaltalpaljastui tarkastuksen yhteydessä neljä työluvatonta rakennusmiestä.
 Rauman kaupungin hoivakodin rakennustyömaalta löytyneet luvattomat työntekijät olivat ukrainalaisia. Heidät löydettiin Rakennusliiton tekemän tarkastuksen yhteydessä.
 – Työluvattomat miehet poistettiin työmaalta. Paikalla kävi myös poliisi, joka suorittaa asiasta oman rikostutkintansa, kertoo Rakennusliiton läntisen toiminta-alueen päällikkö  Jouni Ruotsalainen .
 Alipalkkaus yleistä
 Ukrainalaismiehet olivat ehtineet työskennellä työmaalla viisi viikkoa. Tänä aikana heille ei ollut Rakennusliiton mukaan maksettu työehtosopimuksen mukaista palkkaa.
 – Rakennusliitto tulee vaatimaan päätoteuttajan maksamaan taannehtien miesten palkan, Jouni Ruotsalainen sanoo.
 Hoivakotia rakentaa rakennusliike Tikakoski Oy, jonka pääkonttori sijaitsee Raisiossa. Ukrainalaiset olivat Tikakosken alihankkijan palkkalistoilla.
 Yrityksen toimitusjohtaja  Anssi Heinonen  sanoo, että raumalaistyömaalta poistetuilla työntekijöillä oli voimassa olevat työluvat.
 – Tällä hetkellä selvitämme, ovatko nämä luvat olleet riittäviä työskentelyyn Suomessa. Tähän asti kaikki ovat olleet siinä uskossa, että toimimme oikein. Palkkauksesta ei myöskään ole kantautunut meidän korviimme epäselvyyksiä.
 Lisäys klo 15.08: Tarkennettu, että ukrainalaiset olivat Tikakoski Oy:n alihankkijan työntekijöitä.
 klo 15.20 tarkennettu otsikon kirjoitusasua
 Lue lisää:
 Kysely: Joka viides rakennusalan työntekijä on ulkomainen – etenkin raskaimpiin ammatteihin on vaikea saada suomalaisia työntekijöitä
 Työperäistä maahanmuuttoa halutaan lisää, nykyään se on hidasta ja kallista – työnantajat ja viranomaiset ovat pullonkauloista eri mieltä

Hoivakodin työmaalta löytyi tarkastuksen yhteydessä laitonta työvoimaa Raumalla


Summary: Näyttelijä Pavel Ustinov sai alkuviikosta 3,5 vuoden vankilatuomion poliisin vastustamisesta. Hän on valittanut tuomiosta.

Moskovalainen oikeusistuin on määrännyt maanantaina vankilaan tuomitun näyttelijän  Pavel Ustinovin  vapautettavaksi. Ustinovin tapaus on nostattanut suuren kohun ja vastalauseryöpyn Venäjällä. Tuomio on synnyttänyt  pienen kansanliikkeen Ustinovin tueksi .
 Ustinov tuomittiin alkuviikosta 3,5 vuodeksi vankeuteen opposition mielenosoituksessa 3. elokuuta sattuneen tapauksen seurauksena. Oikeuden mukaan Ustinov vastusti kiinniottoa sillä seurauksella, että poliisin olkapää meni sijoiltaan.
 Ustinov kiisti syytökset ja hän on valittanut tuomiosta.
 Uutistoimistojen mukaan Ustinovin on tarkoitus päästää vapaaksi myöhemmin perjantaina sillä ehdolla, että hän ei poistu Moskovasta.
 Tapauksen muutoksenhakuoikeudenkäynnin on määrä alkaa ensi viikolla.
 Lue lisää :
 Näyttelijät jonottavat Moskovassa osoittaakseen mieltään vankeustuomion saaneen kollegansa puolesta – "Kyse ei ole politiikasta vaan inhimillisistä tunteista"
 Venäjällä syyttäjä lievensi kantaansa: poliisin vastustamisesta tuomittu näyttelijä saattaa päästä vapaalle odottamaan jatkokäsittelyä
 Mielenosoituspaikalle osuneelle näyttelijälle ankara tuomio Venäjällä – Julkisuuden henkilöt ryhmittyivät tuomitun tueksi: Minä olen Pavel Ustinov

Venäjällä vankilaan kohun saattelemana tuomittu näyttelijä määrättiin vapaalle odottamaan jatko-oikeudenkäyntiä


Summary: Sierilä tunnetaan muun muassa Ylen tv-uutisten juontajana.

Ministerit, ministeriöt ja valtioneuvosto

Ylen pitkäaikainen toimittaja ja uutisjuontaja  Heta-Leena Sierilä  on nimitetty viestintäpäälliköksi valtioneuvoston kansliaan. Sierilä aloittaa työnsä lokakuun alkupuolella.
 Sierilä on työskennellyt pitkään Ylellä muun muassa uutisjuontajana, tuottajana ja toimittajana. Aiemmin hän oli toimittajana myös Nelosen uutisissa.
 Viestintäpäällikön tehtäviin kuuluu muun muassa hallituksen ja valtioneuvoston kanslian ajankohtaisviestintä.

Ylen uutisjuontajasta Heta-Leena Sierilästä valtioneuvoston viestintäpäällikkö


Summary: Liikenteenpäästöt muodostavat noin viidenneksen Suomen kasvihuonepäästöistä ja niistä 90% syntyy tieliikenteessä.

Energiatekniikan diplomi-insinöörin ja autojen moottoreiden päästöjä vertailevan  "Valot Päälle!" –käyttövoimalaskurin  ideoinut  Tuomas Vanhanen  toteaa  Radio Suomen Päivässä , että suurin haaste päästöttömintä moottoria vertaillessa on ihmisten vaihtelevat elämäntilanteet ja ajotottumukset.
 Käyttövoimalaskurin avulla voi karkeasti arvioida, mikä moottori sopisi parhaiten omiin tarpeisiin. Laskurin avulla saa tuloksen kokonaispäästöjen vähenemisestä, jos vaihtaisi fossiilista polttoainetta käyttävän auton esimerkiksi hybridi-, sähkö- tai biokaasuautoon.
 Käyttövoimalaskuri huomioi moottorien koko elinkaaren aikana syntyvät päästöt. Jos haluaa pienentää omaa hiilijalanjälkeään, auton valinnalla on merkittävä rooli.
 – Isoin merkitys on sillä, että miten paljon ajettuja kilometrejä syntyy vuodessa. Jos vanhan dieselauton omistaja ajaa noin 40 000 kilometriä vuodessa, se tuottaa noin 5000 kg hiildioksidipäästöjä.
 Keskimäärin yhden suomalaisen hiilidioksidipäästöt ovat noin 10 000 kg vuodessa.
 –Jos perinteisen, fossiilisen dieselpolttoaineen tilalle ottaa uusiutuvaa polttoainetta tai hankkii sähköauton, sillä pystyy vähentämään 70–80 prosenttia päästöistä, eikä välttämättä tarvitse vähentää ajamista, Vanhanen toteaa.
 Mikä moottori sopii kenellekin?
 Vanhasen mukaan paljon ajavalle löytyy monia päästöttömimpiä moottorivaihtoehtoja vanhojen, fossiilista polttoainetta käyttävien autojen tilalle.
 – Jos tällä hetkellä omistat vanhan bensa-auton, siihen pystyy tekemään etanoli-konversion. Sen avulla pystyt tankkaamaan E85:sta tai korkeaseosetanoli-polttoainetta, Vanhanen pohtii.
 E85-polttoaineesta noin 80–85 prosenttia on etanolia ja loput on fossiilista polttoainetta.
 Liikenne- ja viestintävirasto  Traficom myöntää muuntotukea , jos muutat bensa- tai dieselkäyttöisen henkilöauton kaasulla tai etanolilla toimivaksi. Muuntotuki kaasukäyttöiselle autolle on 1000 euroa ja etanolikäyttöiselle 200 euroa. Kaasumyyntiyhtiö Gasumin mukaan  kaasuautokonversion hinta on 2000–4000 euroa .
 – Jos käytät dieselautoa ja lähellä on saatavilla uusiutuvaa dieseliä, siihen vaihtamalla päästösi romahtavat dramaattisesti.
 Uusiutuvan dieselin raaka-aineet ovat lähes pelkästään tähteitä ja jätteitä, mutta uusiutuvaa dieseliä ei ole vielä saatavilla kaikkialla.
 Sähköauto tulee ja pelastaa?
 Tällä hetkellä monet ovat innostuneet sähköautoista. Varsinkin isomman sähköauton akun tekemisessä syntyy useita tonneja hiilidioksidipäästöjä. Jos ajokilometrit ovat vähäiset, kannattaa Vanhasen mukaan pohtia käytettyä kaasuautoa.
 – Kaasuautossa ei tule sähköauton akun ympäristökuormitusta eikä autoon tarvitsisi tehdä muutoksia.
 Iltalehti uutisoi , että biokaasun jakeluverkosto on pääministeri  Antti Rinteen  (sd.) mukaan tulossa maanlaajuiseksi vuoteen 2023 mennessä. Kaasun jakeluverkoston nykyinen kattavuus ei Vanhasen mukaan pitäisi tuottaa autoilijalle ongelmia, vaikka ajaisikin pidempää matkaa ja kaasu tuppaisi loppumaan.
 –Tällöin matkaa voisi jatkaa pienemmällä bensatankilla, joka on autossa mukana. Matkanteko ei siis tyssää, vaikka haluamaasi polttoainetta ei olisi tarjolla.
 Lue lisää:
 "Päästövouhotus on syy", sanoo autokauppias kaupan laskusta – ilmastoasiantuntijat uskovat, että harva jättää auton ostamatta päästöjen takia
  Lisätietoa käyttövoimalaskurin toteutuksesta

Onko hybridi-, biokaasu- vai sähköauto päästöttömin vaihtoehto juuri sinulle? "Iso merkitys on sillä, miten paljon kilometrejä syntyy vuodessa"


Summary: Sitran hallintoneuvosto valitsi Kataisen tehtävään äänin 5–4. Vastaehdokas Markku Wileniuksen valintaa kannattivat perussuomalaisten, vihreiden ja vasemmistoliiton edustajat.

Suomen itsenäisyyden juhlarahaston Sitran uudeksi yliasiamieheksi on valittu EU-komission varapuheenjohtaja  Jyrki Katainen  (kok.)
 Sitra tiedotti asiasta iltapäivällä. Valinnan teki Sitran hallintoneuvosto täpärässä äänestyksessä. Katainen voitti vastaehdokkaansa, tulevaisuudentutkimuksen professori  Markku Wileniuksen  äänin 5–4.
 – Kiitän Sitran hallitusta ja hallintoneuvostoa luottamuksesta yliasiamiehen valinnassa. Suomen edelläkävijyyden mahdollistaminen yhteiskunnallisissa muutoksissa ja ratkaisujen löytäminen kestävään hyvinvointiin ovat lähellä sydäntäni. Olen hengeltäni sitralainen,  Katainen sanoo Sitran tiedotteessa .
 Sitran mukaan Katainen jatkaa tehtävässään Euroopan komission varapuheenjohtajana nykyisen komission kauden loppuun saakka. Uuden yliasiamiehen kausi alkaa 1.1.2020.
 – Teen viipymättä komission jäsenten toimintasääntöjen mukaisen ilmoituksen valinnastani Sitran yliasiamiehen tehtävään, minkä jälkeen komissio tekee päätöksen koskien tehtävän vastaanottamista Sitrassa. Valitettavasti en voi kommentoida asiaa julkisuudessa ennen kuin komission prosessi on valmis.
 Ylen tietojen mukaan komissiolta vie noin kaksi viikkoa tehdä päätös, voiko Katainen ottaa tehtävän vastaan.
 Hallintoneuvosto haastatteli ehdokkaat vielä tänään
 Sitra toimii eduskunnan alaisuudessa ja sen hallintoneuvosto koostuu kansanedustajista.
 Valinta tehtiin tänään suljetussa lippuäänestyksessä. Ennen iltapäiväistä äänestystä hallintoneuvosto haastatteli vielä sekä Kataisen että hänen vastaehdokkaansa Markku Wileniuksen.
 Hallintoneuvoston puheejohtaja  Antti Lindtman  (sd.) kertoo äänestäneensä Kataisen puolesta.
 – Katainen tuntee hyvin yhteiskunnan uudistamistarpeet, hänellä on vahvat kansainväliset verkostot sekä hyvä johtamiskyky, Lindtman sanoo Ylelle.
 Katainen oli myös Sitran hallituksen esitys uudeksi yliasiamieheksi.
 Hallintoneuvoston muut jäsenet ovat varapuheenjohtaja  Jani Mäkelä  (ps.) sekä jäsenet  Mari Holopainen  (vihr.),  Kalle Jokinen  (kok.),  Markus Lohi  (kesk.),  Petteri Orpo  (kok.),  Hanna Sarkkinen  (vas.),  Pia Viitanen  (sd.) ja  Ville Vähämäki  (ps.)
 Ylen tietojen mukaan Wileniusta esitti tehtävään Jani Mäkelä. Myös hänen puoluetoverinsa Ville Vähämäki kannatti Wileniusta.
 – Haastattelut tukivat näkemystäni siitä, että hän olisi oikea johtaja tulevaisuustalolle, Vähämäki sanoo Ylelle.
 Jani Mäkelä ja Ville Vähämäki olivat kannattaneet Wileniuksen valintaa Sitran johtoon jo aiemmin julkisuudessa. Wileniusta äänestivät myös Mari Holopainen ja Hanna Sarkkinen.
 – Wilenius osoitti, että hänellä on kokemusta tutkimusjohtajuudesta ja näkemystä Sitran uudistamiseen. Tutkimusosaamista korostettiin nähdäkseni liian vähän tässä prosessissa, Mari Holopainen sanoo Ylelle.
 – Wileniuksen monipuolinen kokemus ja osaaminen olivat erittäin vahvaa juuri tähän tehtävään, sanoo Hanna Sarkkinen.
 Yliasiamiehen bonuksista ja lisäeläkkeestä luovuttiin
 Hallintoneuvosto päätti kokouksessaan yksimielisesti yliasiamiehen kuukausipalkaksi 18 553 euroa sekä sen, että yliasiamiehen tulospalkkiojärjestelmästä ja lisäeläkejärjestelystä luovutaan.
 – Peruspalkan osalta hallintoneuvosto päätti poiketa hallituksen esityksestä hivenen kohtuullisempaan suuntaan, Antti Lindtman sanoo.
 Aiheesta voi keskustella 20.9. klo 22 saakka.
 Lue myös:
 Sitran hallitus esittää Jyrki Kataista yliasiamieheksi, mutta hallintoneuvosto haluaa haastatella myös toista ehdokasta
 Sitra: Päätöstä uudesta yliasiamiehestä ei ole tehty
 Komissio rajoitti Kataisen työtehtäviä Sitra-hakemuksen takia
 Kovia hakijoita Sitran yliasiamiehen pestiin: Jyrki Katainen, Suvi-Anne Siimes, Pekka Sauri, Johanna Karimäki

Jyrki Katainen Sitran johtoon täpärässä äänestyksessä


Summary: Tähän saakka vain holokaustista selvinneet ovat itse voineet hakea Itävallan kansalaisuutta.

Itävallan parlamentti on hyväksynyt suurella äänienemmistöllä lakiuudistuksen, jonka myötä maan kansalaisuus myönnetään natsien vainoa paenneiden jälkeläisille.
 Lakiuudistuksen jälkeen vainoa paenneiden lapset ja lapsenlapset sekä vielä heidänkin lapsensa voivat hakea maan kansalaisuutta. Tähän saakka holokaustista selvinneet ovat itse voineet hakea Itävallan kansalaisuutta.
 Brexit poikinut kyselyitä
 Uusi laki koskee niiden ihmisten jälkeläisiä, jotka olivat pakonsa aikana Itävallan kansalaisia. Itävallassa ei ole normaalioloissa käytössä kaksoiskansalaisuutta. Nyt kansalaisuutta hakeville on tarkoitus myöntää passeja ilman, että heidän täytyy luopua toisesta kansalaisuudestaan tai edes asua Itävallassa.
 Kun lakialoitetta puitiin maan parlamentissa, viranomaiset kertoivat saaneensa paljon tiedusteluja aiheesta paenneiden toisen ja kolmannen sukupolven sukulaisilta, erityisesti Britanniasta. Käytännössä tämä tarkoittaa sitä, että natsien vainoa Itävallasta paenneiden jälkeläiset voivat Britannian EU-ero  brexitin jälkeenkin olla EU-kansalaisia .
 Taustalla edellinen hallitus
 Wienissä sijaitsevan juutalaisyhteisön tiedossa ei ole tarkkoja lukuja siitä, kuinka moni voi hakea kansalaisuutta.
 Uudistuksen käynnisti Itävallan edellinen hallitus, joka kaatui ennen kesää korruptioskandaalin takia.
 Toukokuussa syrjäytetyn silloisen liittokanslerin  Sebastian Kurzin  johtama keskusta-oikeistolainen kansanpuolue ÖVP toivoo vahvaa mandaattia reilun viikon päästä järjestettäviin vaaleihin. Kurzin hallinto teki uutistoimisto AFP:n mukaan useita "diplomaattisia eleitä" Israelille olleessaan vallassa äärioikeistolaisen vapauspuolueen FPÖ:n kanssa.
 Lue myös :
 Skandaali kaataa Itävallan hallituksen, uudet vaalit tulossa – liittokansleri purki patoutuneita tuntojaan
 Itävaltaan tulossa ennenaikaiset vaalit syyskuussa

Itävalta alkaa myöntää kansalaisuuden natsivainoja paenneiden jälkeläisille – kansalaisuuden saa, vaikka ei olisi koskaan asunut maassa


Summary: Ad Astra on ollut lukuisia kansainvälisiä elokuvia tehneen foley-taiteilija Heikki Kossin suurimpia urakoita.

Perjantaina ensi-iltansa saavan Ad Astra -elokuvan foley-äänet eli suuri osa tehosteäänistä ovat syntyneet Suomessa. Ne ovat palkitun foley-taiteilija  Heikki Kossin , foley-leikkaaja  Pietu Korhosen  ja äänittäjä  Kari Vähäkuopuksen  käsialaa.
 Brad Pittin  tähdittämässä ja  James Grayn  ohjaamassa scifi-elokuvassa astronautti Roy McBride etsii syvältä avaruudesta isäänsä ja selvittää suurempaa maailmaa kohtaavaa uhkaa. Työ on ollut Kossin suurimpia.
 – Kyllä varmasti isotöisimpiä tämä on ollut. Scifi-elokuvassa on aina omat haasteensa, koska pitää tehdä ääniä, jotka sijoittuvat tulevaisuuteen. Ääniä asioille, joita ei ole koskaan nähty tai koettu.
 Foley-äänet ovat elokuvassa kuuluvia askelten, vaatteiden, esineiden ja vastaavien ääniä, jotka tehdään jälkikäteen.
 Työ aloitettiin neuvottelulla ohjaajan ja äänisuunnittelijan kanssa. Ei siitä, millaiset kengät Brad Pittillä on tai kuinka korkeita tai matalia äänten pitää olla, vaan siitä, mitä ohjaaja hakee elokuvalla.
 – Ensimmäisiä asioita mitä ohjaaja toi esiin, oli että hän haluaa kuulla jotakin, mitä ei ole ikinä kuullut. Kyllä se pistää miettimään, että mitähän se voisi olla.
 Ääniä pitää työstää usein melko raa'an kuvamateriaalin kanssa, kun elokuvassa on paljon kuvatehosteita. Foley-äänien tekijöille lähetetyistä kuvista ei vielä tiedä, miltä lopulliset materiaalit ja ympäristö näyttävät, koska tehosteita työstetään samaan aikaan.
 Valtionpalkinnonkin saanut Heikki Kossi työskentelee Kokkolassa. Juha Kemppainen / Yle
 Gravity ja Interstellar verrokkeina
 Heikki Kossi jutteli elokuvan teosta Gravity-elokuvaan foley-äänet tehneen  Nicolas Beckerin  kanssa, ja Becker antoi jonkin verran vinkkejä. Yhteistä Ad Astran kanssa on asioiden kokeminen avaruuspuvun sisässä.
 – Tämä on voimakkaasti Brad Pittin hahmon ympärille sijoittuva subjektiivinen elokuva. Ollaan avaruuspuvun sisällä, miltä kaikki kuulostaa ja tuntuu siellä. Gravityssa tämä toteutuu hienosti - jos avaruusalus vaikkapa tärisee, tunnet sen mutta kuuletko sitä yhtään.
 Ad Astraa on verrattu myös Interstellar-elokuvaan, johon foley-äänet teki Kossin hyvin tuntema  John Roesch . He ovat keskustelleet aiemmin Interstellarin teosta, mutta Ad Astran teon yhteydessä he eivät vaihtaneet ajatuksia.
 Kossi ei ollut haastattelua tehtäessä vielä itsekään kuullut lopullista miksausta, mutta tehosteäänet ovat saaneet kiittävää palautetta niin ohjaajalta kuin äänisuunnittelijaltakin.
 Hyvälle näyttelijälle ilo tehdä tehosteääniä
 Vaikka foley-taiteilija ei ole fyysisesti näyttelijöiden kanssa samassa paikassa, näytteleminen välittyy kuvien kautta. Kossi on aiemmin  tehnyt ääniä esimerkiksi Lumotut-elokuvaan , jonka pääosassa on  Nicole Kidman , ja Brad Pittin kohdalla tunne on ollut samankaltainen.
 – Kyllähän se tuntuu hyvältä. Se oikeastaan konkretisoituu siinä vaiheessa, kun aloittaa ja näkee aivan loistavaa näyttelijäntyötä. Kun hyvä näyttelijä tulee kuviin, vaikka ei tekisi mitään niin siellä on karismaa.
 Kossi on itse ollut kolmesti ehdolla elokuva-alan Golden Reel -palkinnon saajaksi, muttei vielä suostu ennakoimaan seuraavaa jakoa.
 – Se ei ole se syy miksi tätä työtä teen.
 Lue lisää:
 "Meitä on maailmassa vähemmän kuin astronautteja" - foley-artisti Heikki Kossi sai elokuvataiteen valtionpalkinnon

Brad Pittin tähdittämän Ad Astran foley-äänet syntyivät Suomessa – erityisen haastavaa on luoda ääniä asioille, joita ei vielä ole


Summary: Ihmiskaupan vastaisen kampanjan kasvoina tunnetun Itohan Okundayen käännytyspäätös muuttui oleskeluluvaksi.

Itohan Okundaye  on suunnattoman huojentunut. Syyskuun puolivälissä päätös vuoden mittaisesta oleskeluluvasta tipahti hänen postilaatikkoon Pohjanmaalla.
 – En voinut uskoa sitä todeksi. Niin kauan olen elänyt epävarmuudessa, Okundaye kertoo.
 – Nyt voin ryhtyä rakentamaan oikeaa elämää itselleni ja pojalleni, hän jatkaa.
 Okundaye sai helmikuussa käännytyspäätöksen Italiaan, jossa hän oli vuosia pakkoprostituutiossa ihmiskaupan uhrina. Päätöksen perusteena oli, etteivät kriteerit oleskeluluvan myöntämiseksi ihmiskaupan uhrina täyty.
 Viiden Suomessa vietetyn vuoden aikana poliisi oli haastatellut Okundayen vain kerran kasvokkain. Käännytyspäätös oli tehty pelkän kirjallisen arvion perusteella.
 Sai Suomessa lapsen
 Italiaan Okundaye oli päätynyt 15-vuotiaana Nigerian  ihmiskaupan keskuksena tunnetusta Benin Citystä.
 Okundaye huijattiin Eurooppaan lupaamalla työpaikka. Perillä odotti ikävä yllätys.
 – Madame (parittaja) vei minut kadulle, jossa hän sanoi ´Sinun pitää kävellä täällä, tällaista työ on. Ja joudut maksamaan minulle 40 000 euroa´, Okundaye muisteli aiemmin Ylelle.
 Kun Okundaye vuosia myöhemmin tuli raskaaksi, hän päätti paeta Italiasta ja suunnata pohjoiseen. Suomessa hän synnytti pojan, joka on nyt viisivuotias.
 Benin Cityssä Etelä-Nigeriassa suuri osa väestöstä elää äärimmäisessä köyhyydessä. Antti Kuronen / Yle
 Tuhannet vetosivat sisäministeriin
 Ihmiskaupan vastaista työtä tekevässä FinnWID – Naiset kehitystyössä ry:ssä on seurattu Okundayen tapausta tarkasti. Vapaaehtoispohjalta toimiva kansalaisjärjestö on tuonut Okundayen tarinan julkisuuteen tämän aloitteesta  Toisenlaisia tarinoita -kampanjassa.
 Yle  uutisoi käännytykspäätöksestä  helmikuun alussa. Tuolloin yhdenvertaisuusvaltuutettu toi esiin huolensa puutteista ihmiskaupan uhrien tapausten käsittelyssä.
 Pian uutisoinnin jälkeen Okundayen käännyttämistä vastustava kansalaisadressi keräsi lähemmäs viisi tuhatta allekirjoitusta. Kansalaisaktivisti  Lotta Laaksonen   luovutti adressin sisäministeri Kai Mykkäselle (kok.) .
 Mykkänen ehdotti Suomeen uutta ihmiskauppalainsäädäntöä tapausten yhdenvertaisen käsittelyn takaamiseksi.
 Huhtikuussa Okundaye kutsuttiin maahanmuuttovirastoon uuteen perusteelliseen haastatteluun, jonka jälkeen aikaisempi päätös käännyttämisestä kumottiin.
 Toisenlaisia tarinoita -kampanajan nettisivu. www.toisenlaisiatarinoita.fi
 Oleskelulupa myönnettiin yksilöllisten inhimillisten syiden perusteella. Etenkin lapsen siteet Suomeen on otettu huomioon uudessa päätöksessä.
 Maahanmuuttovirasto myöntää oleskeluluvan hänen poikansa Suomeen syntyneiden siteiden perusteella. Poika on 5-vuotias. Hän on syntynyt ja asunut koko ikänsä Suomessa , lukee Maahanmuuttoviraston päätöksessä.
 "Koulunkäynti on unelmani"
 Okundaye on viime kuukaudet työskennellyt vihannesalan yrityksessä. Työsopimus on loppumassa muutamien viikkojen päästä.
 Nyt hän toivoo pääsevänsä kouluun opiskelemaan täyspäiväisesti. Aiemmin hän on voinut opiskella parina päivänä viikossa.
 – Nigeriassa en saanut käydä koulua. Koulunkäynti on aina ollut unelmani, Okundaye sanoo.
 Hän haluaa jatkaa ihmiskaupasta kertomista. Päämääränä on saada työtä sosiaalialalta, jossa hän voisi hyödyntää kokemuksiaan
 – Haluan todellakin jatkaa luennoimista, jotta ihmiset ymmärtäisivät, mitä ihmiskauppa on.
 Lue lisää:
 Ihmisoikeusjärjestö: Nigerialaiset pakkoprostituution uhrit joutuvat usein kuukausiksi lukkojen taakse palattuaan kotimaahansa
 Sisäministeri Kai Mykkänen ehdottaa Suomeen uutta ihmiskauppalakia
 Pakkoprostituution uhri Itohan Okundaye joutuu lapsensa kanssa takaisin Italiaan – ihmiskaupan valvoja kyseenalaistaa Suomen viranomaisten palautuspäätökset
 Suomen käännyttämä Grace asuisi kadulla Afrikan ihmiskaupan keskuksessa ilman pohjalaisia hyväntekijöitään – ”Pelkään kuollakseni entisiä parittajiani”
 Yle ihmiskaupan alkulähteillä Nigeriassa: Madame lupasi unelmatöitä Euroopasta ja Rejoice uskoi, mutta todellisuus oli seksityötä Italian kaduilla

Käännytysuhan alla ollut nigerialaisnainen sai oleskeluluvan – Itohanin tueksi kerättiin suuri kansalaisadressi


Summary: Ilmastopäästöjä yritetään leikata sekä ankaralla sääntelyllä että tukemalla ilmastoystävällistä tekniikkaa.

Saksan hallituspuolueet ovat pitkällisten neuvottelujen jälkeen päässeet sopuun valtavasta säädöspaketista, jolla maa hillitsee ilmastopäästöjä seuraavien kymmenen vuoden aikana.
 Maa aikoo käyttää ilmastopolitiikkaan yli 50 miljardia euroa vuoteen 2030 mennessä. Valtio ei kuitenkaan aio ottaa tätä varten uutta velkaa, investointeja rahoitetaan haittaveroin ja maksuin sekä päästökaupalla. Bild-lehden mukaan paketin arvo on 54 miljardia euroa, eli suunnilleen sama, kuin Suomen valtion vuosibudjetti.
 Saksa vähentäisi ilmastopäästöjään 55 prosenttia vuoden 1990 tasosta, kertoo  Frankfurter Allgemeine -lehti . Käytännössä tämä tarkoittaa, että päästöt pitää leikata nykyisestä noin 866 miljoonasta tonnista 563 miljoonaan tonniin vuodessa. Sitä voi verrata Suomen päästöihin, jotka olivat  56,5 miljoonaa tonnia  vuonna 2018 – taso on siis asukasta kohden jotakuinkin sama kuin Saksan nykyisillä päästöillä.
 Jos tavoite toteutuu, vuonna 2030 päästöjen määrä on sama kuin se oli vuosina 1934 tai 1948.
 Saksa aikoo asettaa ilmastotoimille sekä valtakunnallisia että EU-tasoisia tavoitteita. Niiden on määrä olla sitovia ja tavoitteiden rikkominen johtaisi sakkoihin.
 Saksan liittokansleri Angela Merkel puhelutauolla kesken ilmastopakettia koskevien neuvottelujen perjantaina. Neuvotteluja käytiin yli yön, 18 tunnin ajan. Michele Tantussi / EPA
 Saksassa valtio alkaa monin tavoin kannustaa ihmisiä päästöjen pienentämiseen. Monet toimet kohdistuvat liikenteeseen. Sähköautoilu saa uusia tukia ja päästöjä aiheuttavaa liikennettä aiotaan verottaa aiempaa enemmän. Rekkojen tietulleja korotetaan vuonna 2023.
 Rautatieyhtiö Deutsche Bahn saa runsaasti tukia junaliikenteen laajentamiseen. Lentolippujen hinnat puolestaan kallistuvat. Kansalaisia kannustetaan julkisen liikenteen käyttäjiksi muun muassa 365 euron hintaisella vuosilipulla.
 Uuden öljylämmityksen rakentaminen kielletään vuodesta 2026 lähtien.
 Valtio tukee investointeja päästöttömään energiaan. Esimerkiksi investointeja merituulivoimaaan lisätään.
 Saksa yrittää saada hiilidioksidin päästömaksun nousemaan 35–60 euron tasolle hiilidioksiditonnilta.
 Saksan päästöt vastaavat noin kahta prosenttia maailman hiilidioksidipäästöistä. Päästöjä kasvattaa osin se, että Saksa päätti luopua ydinvoimasta kokonaan vuoteen 2022 mennessä. Päästöistä noin  kolmannes tulee energiantuotannosta . Toiseksi eniten tuottaa päästöjä liikenne (19 prosenttia) ja kolmanneksi eniten teollisuus ja rakennustuotanto (15 prosenttia).
 "Emme elä kestävällä tavalla"
 Angela Merkelin  hallitus  ilmoitti tammikuussa , että Saksa luopuu hiilivoimasta vuoteen 2038 mennessä, mikä on herättänyt runsaasti vastarintaa varsinkin Itä-Saksan kaivosalueilla.
 Merkel perusteli ilmastopolitiikkaa hallituksen tiedotustilaisuudessa.
 – Emme elä tällä hetkellä kestävällä tavalla, hän totesi Der Spiegel -lehden mukaan.
 Valtiovarainministeri  Olaf Scholz  kertoi, että ilmastopaketti on osittain reaktiota kansalaisten vaatimuksiin ja protesteihin. Hän mainitsi esimerkiksi opiskelijoiden Fridays for Future -mielenosoitukset. Tämän lisäksi Saksan teollisuus tarvitsee uudistuksia.
 – Tämä, minkä teemme, varmistaa työpaikkoja. Lähdemme siitä, että ilmaston suojelu on tilaisuus modernisoida teollisuutta ja luoda tulevaisuuden työpaikkoja, Scholz jatkoi.
 Lue lisää :
 Saksa julkistaa ilmastopolitiikkansa tuleviksi vuosikymmeniksi – Berliinissä askartelukauppa pysyy kiinni, sillä yrittäjä lähtee kadulle vaatimaan järeitä uudistuksia
 20.9. klo 16.45. Uutista korjattu. Paketin arvo on yli 50 miljardia euroa. Uutistoimisto AFP:n tieto sadasta miljardista oli liioiteltu.

Saksan hallitukselta valtava ilmastopaketti – päästöjen pienentämiseen käytetään yli 50 miljardia euroa


Summary: Kaupungin ja poliisin neuvonpidossa on etsitty ratkaisuja, joilla puiston turvallisuus paranisi.

Tämänvuotisten kaupunkifestivaali Jaakon Päivien aikana Pietarsaaressa tehtiin ennätysmäiset  17 väkivaltarikosta  lyhyessä ajassa. Poliisin tutkinnassa selvisi, että tekijänä oli sama joukko parikymppisiä nuoria.
 Koska suurin osan pahoinpitelyistä ja muista nujakoinneista sattui Koulupuistossa, poliisi ja kaupungin edustajat istuivat alas miettimään, kuinka puiston turvallisuutta voitaisiin parantaa.
 Runsaan hehtaarin kokoisessa puistossa on jo  aiempien tapausten vuoksi  kolme  valvontakameraa.  Se ei näköjään riitä. Parannettavaa olisi muutakin, kertoo kaupunginpuutarhuri  Jan-Ole Bäck :
 – Kun tuodaan ehkä kolme kameraa lisää niin koko Koulupuutarha saadaan peittoon. Samaten myös valaisimet pitää uusia. Niistä kymmenen prosenttia on rikki, eikä niitä oikein saa korjattua. Malli on siihen liian vanha. Me joudumme vaihtamaan kaikki valaisimet ja silloin muutamme ne led-lampuiksi myös.
 Puistossa on kolme valvontakameraa. Kalle Niskala / Yle
 Syksyn mittaan rikkinäisiä valaisimia yritetään kuitenkin korjata ensiavuksi, sillä uusiin valoihin investoiminen menee ensi vuodelle. Samoin valvontakameroita saadaan vasta ensi vuonna.
 Satsaus turvallisuuteen maksanee kaupungille vajaat 50 000 euroa, laskee Bäck.
 Kasvillisuus jätettävä rauhaan
 Poliisi on ehdottanut myös puiston kasvillisuuden karsimista. Siihen ei kaupunginpuutarhuri taivu. Runsaat 100 vuotta sitten perustettu ja puutarha-arkkitehti  Bengt Schalinin  suunnittelemapuutarha on kasvitieteellinen kokonaisuus, jota ei voi edes turvallisuusseikkoihin vedoten typistää. Puistossa on 1300 kasvia opastekyltteineen.
 – Vähän nuorennusleikkausta voidaan joillekin pensaille tehdä, mutta kasvillisuutta en halua muuten lähteä kaatamaan.
 Nuorennusleikkaus toisi valoisuutta ainakin yhteen osaan puistoa. Bäckin mukaan Kirkkopuistoa reunustavat monimetriset pensasaidat aiotaan trimmata noin 30 sentin korkuisiksi.
 Entä seuraavat Jaakon Päivät? Onko silloin taas parannuksista huolimatta odotettavissa levottomuuksia puistossa?
 – Käsitin, että poliisi pyrkii jatkossa olemaan paikalla Jaakon Päivien aikaan enemmän kuin tänä vuonna. Toivoisin, että poliisi voisi näkyä puistossa muutenkin enemmän, mutta tiedän että heilläkin määrärahaleikkaukset ovat vieneet resursseja, pohtii Bäck.
 Puiston turvallisuusongelmat ovat vaikuttaneet ihmisten liikkumiseen. Ainakin lukiolaiset  Loviisa Korpela ,  Emma Korkea-Aho  ja  Emma Gustafsson  välttävät puistossa liikkumista iltaisin.
 – Mä en mene tästä illalla läpi varsinkaan yksin. Ja jos näen polulla ihmisiä, vaihdan reittiä, kertoo Loviisa Korpela.
 Emma Gustafssonia puiston turvattomuus surettaa.
 – Kyllä se haittaa, että täällä ei voi kulkea. Olisihan se kiva, että voisi liikkua pelkäämättä, että joku käy kimppuun.
 Lue lisää:   Jaakon Päivien järjestäjille puhtaat paperit: pahoinpitelysuma ei ollut tapahtuman vika
 Poliisi pitää Pietarsaaren pahoinpitelysumaa huolestuttavana: "Poikkeuksellisen suuri määrä yhdessä kesätapahtumassa"

Pietarsaaren pahamaineisen Koulupuiston ongelmia ratkotaan kymmenillä tuhansilla euroilla – tänä vuonna kuitenkin luvassa vasta ensiapua


Summary: – Sananvapauden vastaiset voimat olisivat voittaneet, jos en olisi valittanut tuomiostani, Vehkoo sanoi lehdelle.

Toimittaja-kirjailija  Johanna Vehkoo  on saanut Rovaniemen hovioikeudelta valitusluvan jutussa, jossa hänet tuomittiin käräjillä sakkoihin oululaisen kaupunginvaltuutetun kunnian loukkaamisesta. Vehkoo kertoi asiasta  Journalisti-lehden haastattelussa .
 – Kyse ei ole minusta henkilönä. Sananvapauden vastaiset voimat olisivat voittaneet, jos en olisi valittanut tuomiostani, Vehkoo sanoi lehdelle.
 Vehkoo oli luonnehtinut valtuutettu  Junes Lokkaa  yksityisessä Facebook-kirjoituksessaan esimerkiksi rasistiksi ja natsipelleksi. Oulun käräjäoikeuden mukaan Vehkoo käytti Lokasta solvaavia sanoja, joiden esittämisen tarkoitus oli Lokan halventaminen, mikä itsessään täytti kunnianloukkauksen tunnusmerkistön.
 Vehkoo puolustautui muun muassa sillä, että hän oli lähettänyt kirjoituksensa Facebookissa rajatulle joukolle ystäviä, ehkä noin 200 ihmiselle. Yksi päivityksen nähneistä oli kuitenkin kopioinut sen omalle seinälleen.
 Lue myös:
 Journalistiliitto maksaa toimittaja Johanna Vehkoolle tuomitut kulut ostamalla Ville Rannan pilakuvan

Journalisti: Toimittaja-kirjailija Johanna Vehkoon kunnianloukkaussyytettä puidaan seuraavaksi hovioikeudessa


Summary: Pääepäilty on entinen kirkkovaltuutettu ja matkailualan yrittäjä. Hän sai tänään syytteet muun muassa useista lapsen raiskauksista.

Keskusrikospoliisin tutkimassa laajassa pedofiilijutussa  nostettiin tänään syytteitä .
 Jutun pääepäilty on Ylen tietojen mukaan  toiminut muun muassa kirkkovaltuutettuna Etelä-Pohjanmaalla ja luontoyrittäjänä. Hänellä on ollut ulospäin nuhteettomalta näyttävä maine ennen epäiltyjen rikosten paljastumista .
 Mies joutuu oikeuteen vastaamaan syytteisiin muun muassa lapsen raiskauksista.
 Entisen kirkkovaltuutetun asianajajana on toiminut  Juha-Pekka Hippi .
 Hän pohti vielä tänään aamulla lausunnon antamista Ylelle liittyen päämiehensä syytteisiin.
 Iltapäivän aikana Hippi päättikin yllättäen lopettaa päämiehensä puolustamisen.
 Asianajaja Hippi perustelee päätöstään Ylelle iltapäivällä lähettämässä tekstiviestissä.
 – Epäonnistuin, että en onnistunut oikaisemaan vääristynyttä julkisuutta (liittyen pääepäiltyyn). Osin siksi eroan puolustajan tehtävästä, asianajaja Juha-Pekka Hippi kirjoittaa Ylen toimittajalle lähettämässään tekstiviestissä.
 On harvinaista, että asianajaja jättää päämiehensä kesken rikosprosessin.
 Hyvin todennäköistä on, että pääepäilty etsii itselleen kuitenkin uuden oikeusavustajan.
 "Pahimmassa tapauksessa lasta on raiskattu 10 tuntia huumattuna"
 Keskusrikospoliisi kertoi viime keväänä suomalaisia järkyttäneestä tutkinnasta.
 Poliisi kuvaili tutkintaa niin, että "erityispiirteitä ovat väkivalta ja lasten satuttaminen, joka on keskeisessä asemassa".
 – Lievimmässä muodossaan Suomessa tapahtuneet hyväksikäytöt ovat sitä, että aikuispornoa on näytetty lapsille. Pahimmassa tapauksessa sitä, että lasta on raiskattu 10 tuntia huumattuna, sanoi viime maaliskuussa tutkinnanjohtaja  Sanna Springare .
 Syyttäjä ei tänään suostunut kertomaan tarkemmin syytteiden sisällöstä.
 – En voi avata syytteiden sisältöä enempää, sanoi kihlakunnansyyttäjä  Jaana Nyrhinen .
 Lue myös:
 Entinen kirkkovaltuutettu sai syytteen lapsen raiskaamisesta, laajassa hyväksikäyttöjutussa nostettiin syytteitä – "Materiaalia yli 400 tuntia"

Yllättävä käänne pedofiilijutussa: lapsen raiskauksista syytetyn asianajaja kertoi eroavansa puolustajan tehtävästä